
ΚΑΝΟΝΙΣΜΟΣ ΛΕΙΤΟΥΡΓΙΑΣ ΔΗΜΟΤΙΚΩΝ ΚΟΙΜΗΤΗΡΙΩΝ ΠΑΓΓΑΙΟΥ

ΚΕΦΑΛΑΙΟ  Ι΄ ΓΕΝΙΚΑ

Ο παρών Κανονισμός έχει ως αντικείμενο την καθιέρωση κανόνων για τη διοίκηση, τη διαχείριση, τη λειτουργία των Κοιμητηρίων του Δήμου Παγγαίου , εκδίδεται βάσει των άρθρων 75§Iβ10, ΙΙ 8 και 79 του Ν. 3463 (ΦΕΚ 114/Α΄/08.06.2006) «κύρωση του Κώδικα Δήμων και Κοινοτήτων» και αποτελεί κανονιστική διοικητική πράξη με τοπική ισχύ ουσιαστικού νόμου, η παράβαση του οποίου επιφέρει τα προβλεπόμενα του άρθρου 459 του Ποινικού Κώδικα.

Άρθρο 1 Νομικό πλαίσιο

Η λειτουργία των Δημοτικών Κοιμητηρίων διέπεται από τις παρακάτω διατάξεις:

· Του Β.Δ. της 28ης Μαρτίου / 9ης Απριλίου 1834 (ΦΕΚ 16/Α΄/5 Μαϊου1834) «περί των νεκροταφείων και του ενταφιασμού των νεκρών».
· Του Ν. 4602 (ΦΕΚ 140/Α΄/02.05.1930) «περί των εγκαταλειφθέντων ή καταργηθέντων νεκροταφείων».
· Του άρθρου 8 του Ν. 5148 (ΦΕΚ 234/Α΄/27.07.1931) «περί τροποποιήσεως και συμπληρώσεως του Ν.Δ. της 17 Δεκεμβρίου 1923 κλπ.».
· Του άρθρου 7 του Α.Ν. 2200 (ΦΕΚ 42/Α΄/01.02.1940) «περί ιερών ναών και εφημερίων».
· Του άρθρου 8 του Α.Ν. 987 (ΦΕΚ 63/Α΄/23.02.1946) «περί συμπληρώσεως και τροποποιήσεως εκκλησιαστικών τινών νόμων».
· Των άρθρων 19 και 65-80 του Β.Δ. της 24-09-1958 (ΦΕΚ 171/Α΄/20.10.1958) «περί κωδικοποιήσεως εις ενιαίον κείμενον νόμου των ισχυουσών διατάξεων περί των προσόδων των Δήμων και Κοινοτήτων».
·     Του άρθρου 7 του B.Δ. 542 (ΦΕΚ 136/Α΄/25.08.1961) «περί των τηρητέων υπό των Δήμων και Κοινοτήτων βιβλίων και του τύπου αυτών».
· Του Α.Ν. 445 (ΦΕΚ 130/Α΄/14.06.1968) «περί νεκροταφείων και ενταφιασμού νεκρών».
· Του Α.Ν. 582 (ΦΕΚ 225/Α΄/28.09.1968) «περί δημοτικών και κοινοτικών κοιμητηρίων».
· Του άρθρων 11 και 20-25 του Ν.Δ. 318 (ΦΕΚ 212/Α΄/23.10.1969) «περί βεβαιώσεως και εισπράξεως των εσόδων των Δήμων και Κοινοτήτων».
· Του Π.Δ. 210 (ΦΕΚ 63/Α΄/08.04.1975) «περί ταριχεύσεως, μεταφοράς και ταφής νεκρών και οστών ανθρώπων».
· Των άρθρων 32-39 του Ν. 344 (ΦΕΚ 143/Α΄/11.06.1976) «περί ληξιαρχικών πράξεων», όπως ισχύουν σήμερα.
· Του Ν. 547(ΦΕΚ 56/Α΄/23.02.1977) «περί διοικήσεως και διαχειρίσεως των μη ενοριακών ναών των κοιμητηρίων».
· Της ΚΥΑ Α5/1210/19-04-1978 (ΦΕΚ 424 /Β’/10.05.1978) «περί όρων για την ίδρυση κοιμητηρίων».
· Του άρθρου 14 του Κανονισμού της Εκκλησίας της Ελλάδος 8/1979 (ΦΕΚ 1/Α΄/05.01.1980) «περί ιερών ναών και ενοριών».
· Του Π.Δ. 1128 (ΦΕΚ 284/Α΄/15.12.1980) «περί καθορισμού αποστάσεων διά την ίδρυσιν κοιμητηρίων».
· Του Ν. 1315 (ΦΕΚ 3/Α΄/11.01.1983) «κύρωση της συμβάσεως 80/26 Οκτωβρίου 1973 του Συμβουλίου της Ευρώπης για τη μεταφορά των ανθρώπινων σορών μεταξύ των κρατών μελών του».
· Του άρθρου 1 του Ν. 1406 (ΦΕΚ 182/Α΄/14.12.1983) «ολοκλήρωση της δικαιοδοσίας των τακτικών Διοικητικών Δικαστηρίων κλπ.».
· Του άρθρου 52 του Ν. 1416 (ΦΕΚ 18/Α΄/21.02.1984) «τροποποίηση και συμπλήρωση της δημοτικής και κοινοτικής νομοθεσίας για την ενίσχυση της αποκέντρωσης και την ενδυνάμωση της τοπικής αυτοδιοίκησης».
· Των άρθρων 966, 970 και 971 του Π.Δ. (ΦΕΚ 164/Α΄/24.10.1984) «Αστικός Κώδικας και Εισαγωγικός του Νόμος».
· Του άρθρου 14§7 του Ν. 2503 (ΦΕΚ 107/Α΄/30.05.1997) «διοίκηση, οργάνωση, στελέχωση της Περιφέρειας, ρυθμίσεις θεμάτων για τη τοπική αυτοδιοίκηση και άλλες διατάξεις».
· Του άρθρου 29 του Ν. 2508 (ΦΕΚ 124/Α΄/13.06.1997) «βιώσιμη οικιστική ανάπτυξη των πόλεων και οικισμών της χώρας και άλλες διατάξεις».
·    Της ΚΥΑ 20232/10-05-2010 (ΦΕΚ 745/Β΄/21.05.2010) «ρύθμιση θεμάτων τεχνικού και λεπτομερειακού χαρακτήρα για την ίδρυση και λειτουργία κέντρων αποτέφρωσης νεκρών», όπως τροποποιήθηκε με την ΚΥΑ ΥΠΕΝ/ΔΙΠΑ/38349/2518/24-04-2019 (ΦΕΚ 1999/Β΄/31.05.2019
·     Των άρθρων 82§2η και 83§1η του Ν.3852 (ΦΕΚ 87/Α΄/07.06.2010) «νέα αρχιτεκτονική της αυτοδιοίκησης και της αποκεντρωμένης διοίκησης – Πρόγραμμα Καλλικράτης», όπως αυτά ισχύουν σήμερα.
· Των άρθρων 4-8 του Ν. 4144 (ΦΕΚ 88/Α΄/18.04.2013) «αντιμετώπιση της παραβατικότητας στην κοινωνική ασφάλιση και στην αγορά εργασίας και λοιπές διατάξεις αρμοδιότητας του Υπουργείου Εργασίας, Κοινωνικής Ασφάλισης και Πρόνοιας».
· Του άρθρου 11 του Ν.4237 (ΦΕΚ 36/Α΄/12.02.2014) «ρύθμιση θεμάτων της ΑΔΜΗΕ Α.Ε. και άλλες διατάξεις».
· Των άρθρων 48 και 49 του Ν. 4277 (ΦΕΚ 156/Α΄/01.08.2014 και 165/Α΄/26.08.2014) «νέο ρυθμιστικό σχέδιο Αθήνας – Αττικής και άλλες διατάξεις».
· Της ΚΥΑ 4932/30-01-2017 (ΦΕΚ 441/Β΄/15.02.2017) «ρύθμιση θεμάτων τεχνικού και λεπτομερειακού χαρακτήρα για την ίδρυση και λειτουργία κέντρων αποτέφρωσης νεκρών», όπως τροποποιήθηκε με την ΚΥΑ ΥΠΕΝ/ΔΙΠΑ/38329/2517/24-04-2019 (ΦΕΚ 1999/Β΄/31.05.2019).
· Των Γνωμοδοτήσεων του Ν.Σ.Κ. 1484/1968, 853/1978, 228/1990 και 316/1995.

·  Της από 7ου/ 2008 Ειδικής Έκθεσης του Συνήγορου του Πολίτη «όροι λειτουργίας κοιμητηρίων».

· Του Οργανισμού Εσωτερικής Υπηρεσίας (Ο.Ε.Υ.) Δήμου Παγγαίου (ΦΕΚ 2127/Β΄/02.10.2015, 725/Β΄/04.03.2019 και 810/Β΄/12.03.2020).

· Τις υπ΄αριθμ. 268/17 & 321/15 αποφάσεις του Δημοτικού Συμβουλίου του Δήμου Παγγαίου Περί κανονισμού Λειτουργίας.

·  Τις υπ ΄αριθμ.607/11, 110/15, 585/15, 47/16, 315/16, 377/16, & 239/20 περί κανονισμού τελών του Δήμου Παγγαίου.

· Το άρθ.148 του Ν449/2017 που αφορά την ίδρυση ή επέκταση νεκροταφείων.
Άρθρο 2   Έννοιες

· «Κοιμητήριο» ή «Νεκροταφείο» είναι η εδαφική περιοχή που χρησιμοποιείται για την ταφή των ανθρώπινων πτωμάτων ή τμημάτων τους.
· Τα Κοιμητήρια – Νεκροταφεία, οι τάφοι και τα ταφικά μνημεία χαρακτηρίζονται ως πράγματα εκτός συναλλαγής, επί των οποίων δύναται να αποκτάται ιδιαίτερο ιδιωτικό δικαίωμα (ειδικό δικαίωμα) ορισμένου χρόνου ταφής, προς εξυπηρέτηση και όχι προς αναίρεση της κοινής τους χρήσης, καθώς και της ιδιότητάς τους ως κοινοχρήστων.
· Η παραχώρηση ιδιαίτερου δικαιώματος ταφής, εκ μέρους του διοικούντος το Κοιμητήριο Δήμου Παγγαίου, αποτελεί διοικητικής φύσης παραχώρηση άδειας της χρήσης δημοτικού πράγματος και συνιστά εκτελεστή διοικητική πράξη .
· Ο χώρος επί του οποίου παραχωρείται δικαίωμα χρήσης, δεν αποτελεί περιουσιακό στοιχείο του προσώπου προς το οποίο γίνεται η παραχώρηση και δεν είναι επιδεκτικός οποιασδήποτε μεταβίβασης σε τρίτους, με πράξεις εν ζωή ή αιτία θανάτου, ούτε έννομης σχέσης, όπως η εκποίηση, η μίσθωση, η χρησικτησία, η κατάσχεση και η υποθήκευση.
· «Οστεοφυλάκιο» είναι ο στεγασμένος κλειστός χώρος του Κοιμητηρίου με κατάλληλες υποδοχές φύλαξης οστών μετά την ανακομιδή.
· «Οστεοθυρίδες» είναι κατάλληλα κιβώτια κατασκευασμένα από λευκό μάρμαρο, σε ειδικό χώρο του Κοιμητηρίου.
· «Χωνευτήριο» είναι ο χώρος στο έδαφος του Κοιμητηρίου, που χρησιμοποιείται για την τοποθέτηση των οστών ανακομιζόμενων νεκρών.

ΚΕΦΑΛΑΙΟ ΙΙ
ΙΔΡΥΣΗ- ΜΕΤΑΦΟΡΑ – ΚΑΤΑΡΓΗΣΗ ΚΟΙΜΗΤΗΡΙΩΝ- ΥΦΙΣΤΑΜΕΝΗ ΚΑΤΑΣΤΑΣΗ
Άρθρο 3  Ίδρυση

1. Ο Δήμος Παγγαίου ασκεί, σε τοπικό επίπεδο, κρατικού χαρακτήρα αρμοδιότητες, οι οποίες του έχουν ανατεθεί για την καλύτερη εξυπηρέτηση των πολιτών, σύμφωνα με τη σχετική νομοθεσία, μεταξύ των οποίων είναι η δημιουργία, η συντήρηση και η λειτουργία Κοιμητηρίων και κέντρων αποτέφρωσης νεκρών.
2. Ο Δήμος Παγγαίου υποχρεούται να εξασφαλίζει έγκαιρα τους απαιτούμενους για την ίδρυση ή την επέκταση των Κοιμητηρίων του χώρους, προβαίνοντας, αν χρειάζεται, σε αναγκαστική απαλλοτρίωση ακινήτων.
3. Η ίδρυση ενός Κοιμητηρίου διέπεται από ειδικές διατάξεις, όσον αφορά τη θέση του, την έκταση, τη διαμόρφωση και την απόσταση από οικισμούς.

Άρθρο 4 Μεταφορά – Κατάργηση

1. Στην αρμοδιότητα του Δήμου Παγγαίου, ανήκει η μεταφορά μεμονωμένων ή όλων των τάφων ενός Κοιμητηρίου σε άλλο μέρος, καθώς και η κατάργηση του, όταν αυτό επιβάλλεται για λόγους δημόσιας υγείας και γενικά για λόγους δημοσίου συμφέροντος.
2. Η απόφαση του Δημοτικού Συμβουλίου Παγγαίου για την εκταφή και τη μεταφορά των νεκρών, καθώς και των μνημείων, την αναστολή ή την οριστική απαγόρευση των ενταφιασμών σε Κοιμητήριο, αποτελεί εκτελεστική διοικητική πράξη, γενικού περιεχομένου, που μπορεί να προκαλέσει διοικητικές διαφορές, επιλυόμενες από τα αρμόδια Διοικητικά Δικαστήρια.
3. Εάν κατά τη λειτουργία ενός Κοιμητηρίου δεν πληρούνται ουσιώδεις όροι τη, από υγειονομικής ή αισθητικής πλευράς και για τον λόγο αυτό, προκαλούνται διαμαρτυρίες, δημιουργούνται ενοχλήσεις και κίνδυνοι για τη δημόσια υγεία, είναι υποχρεωμένος ο Δήμος Παγγαίου ν΄ απευθυνθεί αρμοδίως, με αίτημα τη συνέχιση ή μη της λειτουργίας του.
4. Παλαιά Κοιμητήρια, τα οποία για οποιονδήποτε λόγο έχουν εγκαταλειφθεί ή αχρηστευτεί και η μεταφορά των οποίων αποκλείεται για θρησκευτικούς λόγους, υποχρεωτικά δεντροφυτεύονται, εξωραΐζονται και μεταβάλλονται σε άλση. Προϋπόθεση εφαρμογής των ανωτέρω, είναι η ολοκλήρωση της διαδικασίας ανακομιδής των οστών από το συγκεκριμένο Κοιμητήριο. Όσον αφορά τις λοιπές εγκαταστάσεις, που δεν εμπίπτουν στην στενή έννοια των Κοιμητηρίων (κενοτάφια, οστεοφυλάκια κ.α.), σε περίπτωση μεταφοράς ή εγκατάλειψής τους, μπορούν να χρησιμοποιηθούν για άλλο σκοπό, αφού αίρεται η αναγκαιότητα ύπαρξης και ο λειτουργικός τους σύνδεσμος με τους χώρους ταφής.
5. Με απόφαση του Δημοτικού Συμβουλίου Παγγαίου μπορεί να επέρχεται χαρακτηρισμός των υφιστάμενων ταφικών τμημάτων στα Κοιμητήρια, σε θέσεις ενταφιασμού (Α΄ Β΄ και Γ΄ ). Επίσης, με απόφαση του ίδιου οργάνου ενσωματώνονται και χαρακτηρίζονται νέα τμήματα, που προέρχονται από τις συνεχείς επεκτάσεις ενός Κοιμητηρίου.




Άρθρο 5  Υφιστάμενη κατάσταση

Στον Δήμο Παγγαίου λειτουργούν συνολικά (  38 ) Κοιμητήρια: 

Α) Δημοτική Ενότητα Ελευθερούπολης:
	1.Αμισιανών
	2.Αντιφιλίππων
	3.Ελευθερουπόλεως-Συρράκου
	4.Εξοχής
	4.Κηπίων
	5. Κοκκινοχώματος
	6.Χορτοκοπίου
	7.Χρυσοκάστρου

Β) Δημοτική Ενότητα Ελευθερών :
	1.Αγίου Ανδρέα
	2.Ελαιοχωρίου
	3.Ελευθερών
	4.Μυρτοφύτου
	5.Νέας Ηρακλείτσας
	6.Νέας Περάμου
	7.Φωλιάς

Γ) Δημοτική Ενότητα Παγγαίου :
	1.Αγίου Χριστοφόρου
	2.Γεωργιανής
	3.Νικήσιανης
	4.Παλαιοχωρίου

Δ) Δημοτική Ενότητα Πιερέων:
	1.Αυλής
	2.Δωματίων
	3.Μελισσοκομείου
	4.Μεσιάς
5.Μέλισσας
	6.Μεσορόπης
	7.Μεσορόπης
	8.Μουσθένης
	9.Πλατανοτόπου
	10.Σιδηροχωρίου
11.Μεσότοπου	
12.Δημαρά
13.Καραβαγγέλη
	
E) Δημοτική Ενότητα Ορφανού
1.Ακροποτάμου
	2.Γαληψού
	3.Κάριανης
	4.Κοκκινοχωρίου
	5. Ορφανίου
	6.Οφρυνίου
	7.Ποδοχωρίου


ΚΕΦΑΛΑΙΟ ΙΙΙ  ΕΝΤΑΦΙΑΣΜΟΣ – ΑΝΑΚΟΜΙΔΗ ΟΣΤΩΝ

Άρθρο 6 Ενταφιασμός νεκρών

Η ταφή των νεκρών γίνεται μόνο μέσα στον χώρο του Κοιμητηρίου, μετά την πάροδο δώδεκα ωρών από τον νομίμως πιστοποιημένο θάνατο και σε περίπτωση νεκροτομής, αμέσως μετά από αυτή, αφού προσκομιστεί η σχετική άδεια ταφής, συνοδευόμενη από το αποδεικτικό πληρωμής των τελών χρήσης ταφής, που καταχωρείται στο σώμα της ληξιαρχικής πράξης θανάτου και όπου αναφέρεται ο ακριβής τόπος ενταφιασμού, καθώς και η ημερομηνία και η ώρα αυτού, προσκομίζεται δε για έλεγχο τουλάχιστον μια (1) ώρα πριν την ταφή.
Απαγορεύεται η ταφή εκτός Κοιμητήριου και σε ιδιωτικούς χώρους, με εξαίρεση των μοναστηριών και των ησυχαστηρίων, καθώς και των περιβόλων ιδρυμάτων, για τον ενταφιασμό προσωπικοτήτων, που πρόσφεραν σημαντικές υπηρεσίες σ΄ αυτό.
Στα Κοιμητήρια ενταφιάζεται κάθε νεκρός, άσχετα από το θρήσκευμα ή την εθνικότητά του. Ο Δήμος Παγγαίου υποχρεούται να παραχωρεί χώρο στα Δημοτικά Κοιμητήρια για τον ενταφιασμό κάθε αποθανόντος στη διοικητική του περιφέρεια, προσώπου δημότη ή μη, ημεδαπού ή αλλοδαπού, χριστιανού ή μη, θρησκευόμενου ή άθρησκου. Στο κοιμητήριο κάθε οικισμού Τ.Κ. ή ∆.Κ. ενταφιάζονται: α) οι μόνιμοι κάτοικοι (δημότες ή μη) του συγκεκριμένου οικισμού, καθώς και οι μέχρι β’ βαθμού συγγενείας αυτών β) Οι δημότες μη μόνιμοι κάτοικοι του κάθε οικισμού τοπικής ή δημοτικής κοινότητας καθώς και μέχρι β’ βαθμού συγγενείας αυτών γ) τα θανόντα στον οικισμό Τ.Κ. ή ∆.Κ. πρόσωπα, ανεξάρτητα αν είναι δημότες.
Έγκριση αιτήματος ενταφιασμού νεκρού, κατοίκου ή δημότη άλλου Δήμου, χορηγείται από τον Δήμαρχο Παγγαίου, εφόσον υφίσταται διαθέσιμος προς τούτο χώρος.
Δεν επιτρέπεται η χρησιμοποίηση φερέτρου με κάλυμμα από γυαλί ή άλλη παρόμοια ανθεκτική ύλη, εκτός αν αποτελεί αναπόσπαστο μέρος του φέρετρου, το οποίο θάβεται μαζί με το νεκρό.
Δεν επιτρέπεται ο ενταφιασμός προσώπου χωρίς την καταβολή του αντίστοιχου δικαιώματος ταφής, όπως αυτό ορίζεται στην αντίστοιχη περί καθορισμού τελών απόφαση του Δημοτικού Συμβουλίου Παγγαίου, εκτός των περιπτώσεων που αναφέρονται στα άρθρα 9 και 13 του παρόντος Κανονισμού.
H διάρκεια ταφής καθορίζεται ως εξής:
· Δ.Κ Ελευθερούπολης 5 έτη.
· Δ.Κ Νέας Περάμου 10 έτη.
· Σε όλες τις άλλες δημοτικές κοινότητες 15 έτη.
Μετά τη πάροδο των παραπάνω ετών διενεργείται ανακομιδή.
Ο ενταφιασμός όσων έχουν αποβιώσει από λοιμώδες νόσημα, που υπάγεται στον Διεθνή Υγειονομικό Κανονισμό, γίνεται σε ιδιαίτερο τμήμα του Κοιμητηρίου. Η οικογένεια του νεκρού και οι εργολάβοι κηδειών υποχρεούται να ενημερώνουν σχετικά την Υπηρεσία του Δήμου, προσκομίζοντας την ιατρική βεβαίωση, ώστε να λαμβάνονται τα απαραίτητα μέτρα προστασίας των εργαζομένων. Η ανακομιδή διενεργείται μετά την πάροδο δέκα (10) ετών. Στις περιπτώσεις αυτές το φέρετρο δεν ανοίγεται.
1. Ο ενταφιασμός των νεκρών, μεταφερθέντων από το εξωτερικό, επιτρέπεται εφόσον τηρήθηκαν κατά τη μεταφορά τους οι ανάλογες διατάξεις. Σε περίπτωση που το φέρετρο δεν πληρεί τις προδιαγραφές του Νόμου και του παρόντος κανονισμού, υποχρεούται η οικογένεια του νεκρού να το αντικαταστήσουν, συμμορφούμενη με τον κανονισμό.
2. Η ταφή των νεκρών γίνεται υποχρεωτικά εντός ξύλινων φέρετρων. Σε περίπτωση κατά την οποία ο νεκρός βρίσκεται εντός άλλου είδους φέρετρου, η οικογένεια του υποχρεούται στην αλλαγή αυτού.
3. Κάθε νέα ταφή γίνεται στην παλαιότερη κενή θέση, εκτός εάν συντρέχουν ειδικοί λόγοι. Σε κάθε περίπτωση χρησιμοποιείται κατάλληλο μη κορεσμένο χώμα, με σχηματισμό γεώλοφου 0,25 μ. πάνω από την επιφάνεια του εδάφους ή η ταφή γίνεται κατά τα προβλεπόμενα, από τη μελέτη και την κατασκευή των τάφων.

Άρθρο 7 Τάφοι

1. Οι παραχωρούμενοι χώροι (τάφοι) για την ταφή των νεκρών μέσα στα Δημοτικά Κοιμητήρια, καθορίζονται με τοπογραφικά διαγράμμματα, εκπονούμενα από τις Τεχνικές Υπηρεσίες του Δήμου Παγγαίου, εγκρινόμενα από το Δημοτικό Συμβούλιο. Τα παραπάνω τοπογραφικά εφαρμόζονται πιστά, χωρίς απολύτως καμία απολύτως παρέκκλιση από αυτά.
2. Δεν επιτρέπεται καμιά προσθήκη τάφου σε βάρος της ρυμοτομίας του χώρου, χωρίς τις προηγούμενες εγκρίσεις.
3. Οι τάφοι έχουν μήκος από 2,20μ. έως 2,50μ. και πλάτος 1,20μ. -1,50μ. για τους ενήλικες και μήκος 1,10μ. – 1,50μ. και πλάτος 0,80μ. – 1,10μ. για τα παιδιά. Οι διαστάσεις μπορεί να διαφέρουν στα Κοιμητήρια του Δήμου, ανάλογα με τις δυνατότητες του χώρου, που έχει το καθένα, όμως στο ίδιο Κοιμητήριο ισχύουν για όλους, τα ίδια μέτρα.
4. Ο πυθμένας των τάφων θα βρίσκεται τουλάχιστον 1,20μ. χαμηλότερα από τη στάθμη του εδάφους.
5. Οι τάφοι πρέπει να έχουν μεταξύ τους απόσταση τουλάχιστον 0,50 μ., μετρήσιμο από το άκρο κάθε τάφου.
6. Απαγορεύεται η ανέγερση μνημείων σε τάφους με προβλεπόμενη χρονική διάρκεια ταφής. Επιτρέπεται η τοποθέτηση ομοιόμορφων μαρμάρινων ειδών (κηροστάτες, κανδηλιέρες, ανθοδοχεία κ.α.).
7. Η τοποθέτηση μνημείου επί του τάφου είναι υποχρεωτική.
8. Σε τάφους, που για οποιονδήποτε λόγο δεν δύναται να ολοκληρωθούν οι εργασίες κατασκευής, απαγορεύεται να παραμένουν ανοικτοί.
9.  Οι διατάξεις του άρθρου 11, πλην της παραγράφου, του παρόντος Κανονισμού, ισχύουν και για τα μνημεία των τάφων με προβλεπόμενη χρονική διάρκεια ταφής.

Άρθρο 8  Οικογενειακοί τάφοι 

1. Δύναται να παραχωρούνται χώροι στα Δημοτικά Κοιμητήρια, προς σύσταση οικογενειακών τάφων, υπό τον όρο καταβολής αναλογούντος δικαιώματος, όπως ορίζεται από το Δημοτικό Συμβούλιο Παγγαίου και με την προϋπόθεση ότι επαρκεί ο αναγκαίος για την ταφή χώρος.
2. Η παραχώρηση του χώρου γίνεται μετά από αίτηση του ενδιαφερόμενου, προέγκριση της αντίστοιχης Κοινότητας και έγκρισης του Δημοτικού Συμβουλίου Παγγαίου.
3. Η σύσταση και η παραχώρηση οικογενειακού τάφου, ενεργείται και γίνεται, αποκλειστικά, μόνον στο όνομα του αιτούντος, θεωρείται δε ολοκληρωμένη και τελειωμένη μετά από την καταβολή του σχετικού δικαιώματος και της υπογραφής της παραχωρητηρίου πράξης από τον Δήμαρχο, καθώς και της προσκόμισης πιστοποιητικού πλησιεστέρων συγγενών.
4. Ο χώρος επί του οποίου παρέχεται δικαίωμα σύστασης οικογενειακού τάφου, δεν αποτελεί περιουσιακό στοιχείο του δικαιούχου και δεν επιδέχεται οποιαδήποτε μεταβίβαση προς τρίτους, με πράξεις εν ζωή (πώληση, δωρεά, ανταλλαγή) ή αιτία θανάτου (κληρονομιά, διαθήκη).
5. Απαγορεύεται η καταχώρηση οικογενειακού τάφου σε περισσότερα του ενός (1) πρόσωπα.
6. Στο δικαίωμα σύστασης οικογενειακού τάφου, δεν περιλαμβάνονται η άδεια οικοδόμησης, τυχόν μαρμάρινες κατασκευές, πλαίσια και οποιαδήποτε άλλη εργασία απαιτείται για την υποδοχή του νεκρού. Οι εργασίες αυτές, βαρύνουν των δικαιούχο του οικογενειακού τάφου, ο οποίος τις εκτελεί σύμφωνα με τις διατάξεις του άρθρου 11 του παρόντος κανονισμού.
7. Δεν είναι δυνατή η μετατροπή τάφου με προβλεπόμενη χρονική διάρκεια ταφής σε οικογενειακό.
8. Σε περίπτωση κατάργησης ενός Κοιμητηρίου, ο Δήμος Παγγαίου δεν υποχρεούται να μεταφέρει τους οικογενειακούς τάφους και τα μνημεία αυτών σε άλλο Κοιμητήριο, ούτε και στην παραχώρηση χώρου για τη σύσταση του οικογενειακού τάφου στο νέο Κοιμητήριο.
9. Οι υπάρχοντες σήμερα οικογενειακοί τάφοι υπάγονται στις διατάξεις του παρόντα Κανονισμού, ως προς το οικονομικό αντικείμενό της.
10. Αρχικός δικαιούχος, για την προσμέτρηση του χρόνου διάρκειας οικογενειακού τάφου, θεωρείται αυτός που ενταφιάστηκε για πρώτη φορά σ’ αυτόν.
11. Η παραχώρηση, από το παρελθόν, χώρου σύστασης οικογενειακού τάφου αποδεικνύεται, στις αρμόδιες υπηρεσίες του Δήμου Παγγαίου, μόνο από:
· Το αποδεικτικό είσπραξης του σχετικού τέλους.
· Την πράξη παραχώρησης.
· Οποιοδήποτε επίσημο έγγραφο, που πιστοποιεί την ύπαρξη οικογενειακού τάφου.
12. Οι μέγιστες διαστάσεις ενός (1) οικογενειακού τάφου δεν υπερβαίνουν τις μέγιστες διαστάσεις δύο
(2) τάφων, με προβλεπόμενη χρονική διάρκεια ταφής, με διάδρομο προσπέλασης.


Άρθρο 9  Δικαιούχοι οικογενειακών τάφων

1. Με τη σύσταση οικογενειακού τάφου, παρέχεται αποκλειστικό δικαίωμα ταφής μόνο στους κάτωθι: 	α) Στο πρόσωπο προς το οποίο έγινε η παραχώρηση και στο όνομα του οποίου συνιστάται ο οικογενειακός τάφος (αρχικός δικαιούχος).
	β) Στον ή στη σύζυγο αυτού.
	γ) Στους κατ’ ευθείαν γραμμή ανιόντες του δικαιούχου (γονείς, παππούς, γιαγιά κ.τ.λ.).
	δ) Στους κατ΄ ευθείαν γραμμή κατιόντες του δικαιούχου, νομίμων, θετών, νομιμοποιηθέντων και αναγνωρισθέντων προσώπων με τους συζύγους και τους κατιόντες αυτών (τα παιδιά και οι σύζυγοι αυτών, τα εγγόνια και οι σύζυγοι αυτών, τα δισέγγονα και οι σύζυγοι αυτών, τα τρισέγγονα και οι σύζυγοι αυτών κ.τ.λ. του αρχικού δικαιούχου).
	Εάν ο αρχικός δικαιούχος του οικογενειακού τάφου είναι γυναίκα, δικαίωμα ταφής στον οικογενειακό τάφο έχει και το εξώγαμο τέκνο της.
	ε) Στους κατ΄ ευθείαν γραμμή ανιόντες του ή της συζύγου του αρχικού δικαιούχου.
	στ) Στα αδέλφια του αρχικού δικαιούχου, που δεν έχουν δική τους οικογένεια, εφόσον συμφωνεί εγγράφως ο ίδιος και εάν δεν υπάρχει, ο/ η σύζυγος και οι κατιόντες αυτού.
2. Ο αρχικός δικαιούχος μπορεί να δηλώσει εγγράφως, στην αρμόδια υπηρεσία του Δήμου Παγγαίου, ενδεχόμενη άρνηση του για τον ενταφιασμό κάποιου από τα πρόσωπα της προηγουμένης παραγράφου.
3. Ο βαθμός συγγένειας προς τον αρχικό δικαιούχο των ενταφιαζομένων, αποδεικνύεται με έγγραφο δημόσιας ή δημοτικής αρχής ή από ένορκο βεβαίωση δύο (2) μαρτύρων ενώπιον αρμόδιας αρχής.
4. Αν δεν προσκομισθούν τα αποδεικτικά έγγραφα, η υπηρεσία ενεργεί την εκταφή, μετά την πάροδο της προβλεπόμενης χρονικής διάρκειας ταφής από την τελευταία ταφή, διεκδικώντας τα αντίστοιχα δικαιώματα του Δήμου.
5. Μετά την έλλειψη των προσώπων αυτών ή την έγγραφη άρνηση να χρησιμοποιήσουν το δικαίωμα χρήσης του οικογενειακού τάφου και σύμφωνα με όσα ορίζονται στον παρόντα Κανονισμό, αυτό επανέρχεται στον Δήμο, για περαιτέρω ελεύθερη διάθεσή του. Στους εν λόγω τάφους δεν δίδεται καμία αποζημίωση για κτίσματα και κατασκευές που υπάρχουν.
6. Οι διαζευγμένοι σύζυγοι δεν έχουν δικαίωμα χρήσεως και ταφής στους οικογενειακούς τάφους.
7. Ο ενταφιασμός νεκρού σε οικογενειακό τάφο, απαιτεί την εξόφληση όλων των οφειλομένων τελών του προς χρησιμοποίηση οικογενειακού τάφου, διαφορετικά ο νεκρός ενταφιάζεται σε τάφο με προβλεπόμενη χρονική διάρκεια ταφής
8. Οι δικαιούχοι χρήσης οικογενειακού τάφου, οι οποίοι απεβίωσαν χωρίς να αφήσουν απογόνους και όσο ζούσαν προσέφεραν αναγνωρισμένες υπηρεσίες κοινωφελούς δράσης ή έχουν κληροδοτήσει υπέρ του Δήμου Παγγαίου, το Δημοτικό Συμβούλιο έχει τη δυνατότητα να αποφασίζει για την παραμονή του τάφου τιμής ένεκεν ή για την παραχώρηση αυτού σε συγγενή ή τρίτο πρόσωπο, το οποίο υποδεικνύεται από τον αρχικό δικαιούχο με έγγραφη δήλωση του και μετά από την καταβολή του προβλεπόμενου δικαιώματος.

Άρθρο 10  Κατ΄ εξαίρεση αναγνώριση δικαιώματος οικογενειακού τάφου

1. Απαγορεύεται η χρησιμοποίηση του οικογενειακού τάφου, για την ταφή νεκρών, που δεν προβλέπονται στο άρθρο 9. 												Κατ΄ εξαίρεση, με απόφαση του Δημοτικού Συμβουλίου, είναι δυνατό να επιτραπεί η αναγνώριση δικαιώματος ταφής σε οικογενειακό τάφο και προσώπων που συνδέονται με τον αρχικό δικαιούχο και τον σύζυγο ή την σύζυγο αυτού, με άλλο βαθμό συγγένειας, εξ αίματος ή εξ αγχιστείας, ύστερα από προηγούμενη έγγραφη συγκατάθεση του αρχικού δικαιούχου και όταν αυτός δεν υπάρχει, από τον ή την σύζυγο και τους κατιόντες αυτού, μετά την καταβολή του εκάστοτε οριζόμενου τέλους, το οποίο ανέρχεται τουλάχιστον στο μισό του δικαιώματος σύστασης οικογενειακού τάφου.
2. Η παραπάνω κατ΄ εξαίρεση αναγνώριση του δικαιώματος ταφής, σε οικογενειακό τάφο, καθορίζεται στις παρακάτω κατηγορίες συγγενών εξ΄ αίματος ή εξ αγχιστείας με τον αρχικό δικαιούχο:
α) Στα αδέλφια του αρχικού δικαιούχου και στους /στις συζύγους τους.
β) Στα παιδιά των αδελφών του αρχικού δικαιούχου και στους συζύγους τους. 	γ) Στα πρώτα εξαδέλφια του αρχικού δικαιούχου και στους συζύγους τους.
δ) Στα παιδιά των πρώτων εξαδέλφων και στους συζύγους τους.
ε) Στα αδέλφια της συζύγου του αρχικού δικαιούχου και στους συζύγους τους.
στ) Στα παιδιά των αδελφών της συζύγου του αρχικού δικαιούχου και στους συζύγους τους.
Αυτή η αναγνώριση παρέχει δικαίωμα χρήσεως μόνο στο πρόσωπο που αφορά και όχι στον ή στην σύζυγο ή στους ανιόντες και κατιόντες αυτού.
3. Ο βαθμός συγγενείας με τον αρχικό δικαιούχο, αποδεικνύεται σύμφωνα με τα οριζόμενα στο άρθρο 9§3 του παρόντος.
4. Σε περίπτωση που ο αρχικός δικαιούχος του οικογενειακού τάφου έχει αποβιώσει και ο /η σύζυγός του, καθώς και οι ανιόντες ή οι κατιόντες αυτού, δεν υπάρχουν ή δεν επιθυμούν να κάνουν χρήση του οικογενειακού τάφου, τότε το δικαίωμα δεν μεταβιβάζεται στο πρόσωπο υπέρ του οποίου αναγνωρίσθηκε το δικαίωμα χρήσης, βάσει της παραγράφου 2, του παρόντος άρθρου, εκτός και αν καταβληθεί το αναλογούν ποσό που υπολείπεται για την κάλυψη του τέλους παραχώρησης οικογενειακού τάφου.
5. Με απόφαση του Δημοτικού Συμβουλίου δύναται για να μη διαταραχθεί η διαδοχή του οικογενειακού τάφου, να προτιμώνται οι με διαθήκη κληρονόμοι ή πλησιέστεροι συγγενείς των αρχικών δικαιούχων, εφόσον εντός πενταετίας από την τελευταία ταφή, ζητήσουν την έκδοση νέου παραχωρητηρίου προς αυτούς και καταβάλλουν το προβλεπόμενο, για την παραχώρηση οικογενειακού τάφου ποσό, διαφορετικά εφαρμόζονται οι διατάξεις του άρθρου 12§1 του παρόντος.
6. Η παραχώρηση των τάφων σε πρόσωπα με τη διαδικασία της προηγούμενης παραγράφου, γίνεται με τον όρο να διατηρηθούν οι επιγραφές που υπάρχουν πάνω στον τάφο και να διαφυλαχθούν μέσα στον τάφο τα οστά των προηγούμενων ενταφιασμένων.

Άρθρο 11  Μνημεία οικογενειακών τάφων

1. Η εξωτερική μορφή και το μέγεθος των μνημείων, πρέπει να συμβιβάζονται με τη σοβαρότητα του χώρου και να έχουν την απαιτούμενη πλαστική έκφραση, ενώ παράλληλα πρέπει να εναρμονίζονται απόλυτα με την γενικότερη αισθητική εικόνα της περιοχής και να την αναδεικνύουν.
2. Η κατασκευή, διακόσμηση, διαμόρφωση οικογενειακών τάφων, ενεργείται κατόπιν αιτήσεως του ενδιαφερόμενου, στην οποία θα αναγράφονται τα στοιχεία του οικογενειακού τάφου, του κατασκευαστή, καθώς και τα στάδια των εργασιών που θα πραγματοποιηθούν, συνοδευόμενη από το υπογραφέν παραχωρητήριο. Τα σχέδια κατασκευής μνημείου σε οικογενειακούς τάφους υποβάλλονται εις διπλούν, για έγκριση στην Τεχνική Υπηρεσία του Δήμου Παγγαίου και οι διαστάσεις τους πρέπει να περιορίζονται αυστηρά εντός των ορίων του τάφου που χορηγείται. Το ένα αντίγραφο παραμένει στο αρχείο του Δήμου και το άλλο, νόμιμα θεωρημένο, παραδίδεται στον ενδιαφερόμενο.
3. Η κατασκευή των τάφων γίνεται με ευθύνη των δικαιούχων και των κατασκευαστών. Σε περίπτωση παραβάσεως ο Δήμος δικαιούται σε κατεδάφιση, ενώ το Δημοτικό Συμβούλιο μπορεί με απόφασή του να απαγορεύει την είσοδό των κατασκευαστών αυτών, στους χώρους των Κοιμητηρίων.
4. Τα μνημεία των οικογενειακών τάφων δεν υπερβαίνουν σε ύψος τα 2,00  μ.
5. Κάθε εργολάβος, πριν την έναρξη οποιασδήποτε εργασίας για την ανέγερση μνημείου, πρέπει να εφοδιαστεί με ειδική άδεια δραστηριότητας, από τον Δήμο, με την καταβολή του αντίστοιχου δικαιώματος, που ορίζεται με απόφαση Δημοτικού Συμβουλίου. Το ποσό αυτό καταβάλλεται από τους εργολάβους ή κατασκευαστές τάφων, αποτελεί δική τους υποχρέωση έναντι του Δήμου και με κανένα τρόπο δεν αποτελεί μέρος της δαπάνης, που υποχρεούται να καταβάλλει ο ενδιαφερόμενος συγγενής.
6. Σε κάθε περίπτωση τοποθέτηση μνημείων, χωρίς προηγούμενη παραχώρηση του σχετικού δικαιώματος άδειας δραστηριότητας από τον Δήμο, επιβάλλεται στον κατασκευαστή πρόστιμο ίσο με το πενταπλάσιο του εκάστοτε ισχύοντος τέλους άδειας δραστηριότητας για την τοποθέτηση μνημείων.
7. Σε περίπτωση υποτροπής του κατασκευαστή, του απαγορεύεται η δραστηριοποίηση στα Κοιμητήρια για χρονικό διάστημα μέχρι έξι (6) μηνών, κατά περίπτωση.
8. Τόσο ο κατασκευαστής, όσο και ο αρμόδιος συγγενής του νεκρού ευθύνονται αλληλέγγυα έναντι του Δήμου Παγγαίου.
9.  Απαγορεύεται κάθε ενέργεια κατασκευαστών, οι οποίοι εκτελούν έργα στα Δημοτικά Κοιμητήρια, που αποβλέπει και κατατείνει εμφανώς και έκδηλα στην προσέλκυση πελατών στον χώρο αυτών, πολύ δε περισσότερο σε διατάραξη της ευταξίας και της κοσμιότητάς τους, λόγω επαγγελματικού ανταγωνισμού ή διαπραγματεύσεων με πελάτες. Σε κάθε τέτοια διαπιστωμένη περίπτωση, οι εργολάβοι και οι υπάλληλοι τους, αποκλείονται από τον χώρο των Κοιμητηρίων για ορισμένο χρόνο ή οριστικά για την κατασκευή μνημείων κλπ.
10. Οι κατασκευαστές εργάζονται τις ημέρες από Δευτέρα έως Σάββατο και από ώρα 07:30 έως 15:00, εκτός αργιών και δηλώνουν, στον υπεύθυνο του Κοιμητηρίου, καθημερινά σε ποιους τάφους εργάζονται.
11. Τα μνημεία των τάφων που χρειάζονται επισκευή, για λόγους εξωτερικής εμφάνισης και υγείας, πρέπει να επισκευάζονται υποχρεωτικά από τους δικαιούχους χρήσης, μέσα σε προθεσμία που τάσσεται από τον Δήμο. Διαφορετικά οι εργασίες αυτές εκτελούνται από τον Δήμο, με δαπάνες και για λογαριασμό των υπόχρεων, κατ’ εφαρμογή των διατάξεων του ΚΕΔΕ.
12. Σε περίπτωση που οι φθορές προκαλούνται από υπαιτιότητα του Δήμου, αυτές επισκευάζονται ή τα μνημεία αντικαθίστανται με όμοιες κατασκευές, χωρίς καμία επιβάρυνση των συγγενών.
13. Απαγορεύεται η εισαγωγή και τοποθέτηση ακατέργαστων υλικών, οποιασδήποτε φύσεως, στα Δημοτικά Κοιμητήρια και η εντός αυτών επεξεργασία ή προπαρασκευή τους.
14. Η εργασία των ιδιωτών, εργολάβων, τεχνιτών κ.α. περιορίζεται μόνο στην τοποθέτηση και συναρμολόγηση των απαραίτητων υλικών, χωρίς να παρεμποδίζεται καθόλου, από τις εργασίες, η κυκλοφορία των εργατών, των επισκεπτών κ.τ.λ. στους διαδρόμους του Κοιμητηρίου. Μετά το πέρας των εργασιών στους τάφους, ο εργολάβος υποχρεούται να καθαρίσει τον χώρο και να απομακρύνει τα υπόλοιπα των υλικών. Σε περίπτωση μη συμμόρφωσης, επιβάλλεται πρόστιμο από τον Δήμο, το οποίο καθορίζεται με σχετική απόφαση του Δημοτικού Συμβουλίου Παγγαίου.
15. Οι επιγραφές των τάφων συντάσσονται στην ελληνική γλώσσα, όταν δε πρόκειται για αλλοδαπούς, επιτρέπονται οι ξενόγλωσσες επιγραφές, με την προϋπόθεση να υπάρχει στη συνέχεια και η ελληνική μετάφραση αυτών.
16. Τα μνημεία των οικογενειακών τάφων, των οποίων οι δικαιούχοι έχουν εκλείψει, κατεδαφίζονται μόνο έπειτα από γνωμοδότηση της τεχνικής υπηρεσίας του Δήμου. Κατ΄ εξαίρεση, με απόφαση του Δημοτικού Συμβουλίου Παγγαίου, μνημεία τάφων ιδιαίτερης καλλιτεχνικής αξίας και καλαισθησίας, είναι δυνατόν να παραμένουν ως έχουν.
17. Οι οποιεσδήποτε αυθαίρετες πρόχειρες υπέργειες κατασκευές, θεωρούνται εκτός προδιαγραφών και διατάξεων του παρόντος Κανονισμού. Καθαιρούνται άμεσα με μέριμνα και δαπάνη των οικείων των θανόντων.
18. Οι διατάξεις του παρόντος άρθρου, εκτός της παραγράφου 4, ισχύουν και για τους τάφους με προβλεπόμενη χρονική διάρκεια ταφής.

Άρθρο 12 Κατάργηση οικογενειακών τάφων

1. Οικογενειακοί τάφοι των οποίων έχουν εκλείψει οι δικαιούχοι κατά τα άρθρα 9 και 10 και μετά από την παρέλευση του προβλεπόμενου χρόνου, από την τελευταία ταφή σε αυτούς, περιέρχονται αυτοδικαίως στον Δήμο Παγγαίου για περαιτέρω ελεύθερη διάθεσή τους.
2. Η διαπίστωση της έλλειψης των δυνητικών δικαιούχων χρήσεως οικογενειακών τάφων, πραγματοποιείται με γενική δημόσια πρόσκληση του Δήμο, ώστε να προσέλθουν εντός προκαθορισμένης προθεσμίας και να αποδείξουν τη συγγένεια τους με τον αρχικό δικαιούχο.
3. Αν οι δικαιούχοι χρήσεως οικογενειακών τάφων, που παραχωρήθηκαν κατά το παρελθόν χρησιμοποιούν έκταση μεγαλύτερη της αρχικά παραχωρημένης, τότε:
α) Ο Δήμος διενεργεί καταμέτρηση και ενημερώνει εγγράφως τους δικαιούχους να επαναφέρουν τον τάφο στις κανονικές διαστάσεις, που αναγράφονται στην παραχωρηθείσα άδεια κατασκευής του οικογενειακού τάφου και σε αντίθετη περίπτωση επιβάλλεται πρόστιμο κατά τα προβλεπόμενα στη σχετική απόφαση του Δημοτικού Συμβουλίου.
β) Σε περίπτωση, που κατά την καταμέτρηση η υπερβάλουσα έκταση δεν προσφέρεται για δημιουργία τάφου, τότε οι δικαιούχοι υποχρεούται στην καταβολή δικαιώματος, για την παραπάνω έκταση, σύμφωνα με τα προβλεπόμενα στη σχετική απόφαση του Δημοτικού Συμβουλίου.
4. Σε περίπτωση καταργήσεως τάφου για οποιαδήποτε αιτία, παραχωρείται στο ίδιο τμήμα αντίστοιχος χώρος προς σύσταση τάφου. Σε περίπτωση που δεν υπάρχει χώρος στο ίδιο τμήμα, παραχωρείται χώρος σε ανάλογο τμήμα, με εισήγηση της υπηρεσίας και απόφαση του Δημοτικού Συμβουλίου. Εφόσον, σε τέτοια περίπτωση υπάρχει δυνατότητα παραχώρησης αντίστοιχου χώρου, τότε τούτος παραχωρείται με εισήγηση της υπηρεσίας και απόφαση του Δημοτικού Συμβουλίου, κατόπιν, έκθεσης των τεχνικών υπηρεσιών του Δήμου.
5. Σε περιπτώσεις χρησιμοποίησης τάφων χωρίς τίτλο παραχώρησης και αντάλλαγμα, η υπηρεσία υποχρεούται να καλέσει εγγράφως τους οικείους του ενταφιασθέντος ή της ενταφιασθείσας, για τη νομιμοποίηση της παραχώρησης, μέσα σε προθεσμία ενός (1) μηνός για τους κατοίκους του εσωτερικού και τριών (3) μηνών για τους κατοίκους του εξωτερικού, σύμφωνα με τις διατάξεις του παρόντος Κανονισμού, ο τάφος περιέρχεται στον Δήμο και διατίθεται ελεύθερα, το δε χρέος βεβαιώνεται και εισπράττεται, σύμφωνα με τις διατάξεις περί δημοτικών προσόδων.
6. Τάφοι για τους οποίους δεν έχουν καταβληθεί τα πάσης φύσεως τέλη και δικαιώματα από τους δικαιούχους, δεν δύναται να χρησιμοποιηθούν και περιέρχονται στον Δήμο Παγγαίου, μετά την παρέλευση του προβλεπόμενου χρόνου από την τελευταία ταφή, δυνάμενου ελευθέρως να τους παραχωρήσει, κατά τις διατάξεις του παρόντος Κανονισμού.
7. Οι τάφοι, οικογενειακοί ή με προβλεπόμενη χρονική διάρκεια ταφής, ιστορικών προσώπων δεν καταστρέφονται, ούτε διατίθενται εκ νέου. Για την ιδιότητα αυτή αποφασίζει το Δημοτικό Συμβούλιο Παγγαίου.
8. Οι τάφοι, οικογενειακοί ή με προβλεπόμενη χρονική διάρκεια ταφής, οι οποίοι χαρακτηρίζονται, ύστερα από εισήγηση της Τεχνικής Υπηρεσίας του Δήμου Παγγαίου και με απόφαση του Δημοτικού Συμβουλίου, σαν καλλιτεχνικά έργα, δεν δύναται να διατεθούν ελεύθερα, διατηρούνται και συντηρούνται από τον Δήμο.
9. Οικογενειακοί τάφοι, των οποίων οι δικαιούχοι παραιτούνται της χρήσεως τους με συμβολαιογραφική πράξη, περιέρχονται στον Δήμο, ο οποίος διαθέτει αυτούς ελεύθερα και σύμφωνα με τις διατάξεις του παρόντος Κανονισμού.
10. Παλαιοί τάφοι, χωρίς ενδεικτικά στοιχεία ή τάφοι τω οποίων ο τελευταίος δικαιούχος δεν κατέλειπε δικαιούχους, περιέρχονται στον Δήμο, εφόσον παρέλθει ο προβλεπόμενος χρόνος από την τελευταία ταφή και διατίθενται εκ νέου.
11. Στους τάφους που καθ’ οιονδήποτε τρόπο περιέρχονται στον Δήμο, εφ’ όσον σε αυτόν υπάρχουν κατασκευές, γίνεται εκτίμηση της αξίας τους από την Τεχνική Υπηρεσία του. Στην τιμή παραχώρησης των τάφων αυτών, προστίθεται και η αξία αυτών των κατασκευών. Σε περίπτωση επιθυμίας, από τον νέο δικαιούχο, για αλλαγή των κατασκευών, καταβάλλεται η αξία μόνο του παραχωρούμενου χώρου, όπως προβλέπεται.
12. Η υπηρεσία του Δήμου, εφ’ όσον διαπιστώσει, ότι για την παραχώρηση των συγκεκριμένων τάφων υπάρχει ενδιαφέρον περισσοτέρων του ενός προσώπων, εισηγείται στο Δημοτικό Συμβούλιο, το οποίο αποφασίζει για τη διάθεσή τους, κατά τον πλέον πρόσφορο τρόπο.

Άρθρο 13  Τιμητική διάθεση τάφων – Δωρεάν ταφή

1. Με απόφαση του Δημοτικού Συμβουλίου Παγγαίου , είναι δυνατή η δωρεάν παραχώρηση ταφών με προβλεπόμενη χρονική διάρκεια ταφής τιμής ένεκεν ή στο διηνεκές δωρεάν), ως εκδήλωση τιμής υπέρ προσώπων, που με την εθνική ή εκκλησιαστική ή κοινωνική ή πολιτική τους δράση, προσέφεραν σημαντικές υπηρεσίες στην τοπική κοινωνία ή στο έθνος γενικότερα, χωρίς τη δημιουργία προϋποθέσεων ταφής συγγενών τους μεταγενέστερα.
2. Αποβιώσαντες διατελέσαντες ή εν ενεργεία Δήμαρχοι του Δήμου Παγγαίου, εν ενεργεία Πρόεδροι Δημοτικών Συμβουλίων, Δημοτικοί Σύμβουλοι και Πρόεδροι Κοινοτήτων του Δήμου Παγγαίου ενταφιάζονται και εκταφιάζονται για την  προβλεπόμενη χρονική διάρκεια ταφής δωρεάν, χωρίς απόφαση του Δημοτικού Συμβουλίου.
3. Αξιωματικοί και οπλίτες, εν ενεργεία, των Ενόπλων Δυνάμεων και των Σωμάτων Ασφαλείας, οι οποίοι έπεσαν υπέρ πατρίδος και θύματα τρομοκρατικών ενεργειών, ενταφιάζονται για μια πενταετία δωρεάν σε κοινούς ή οικογενειακούς τάφους, έπειτα από απόφαση του Δημοτικού Συμβουλίου Παγγαίου, χωρίς τη δημιουργία προϋποθέσεων ταφής συγγενών τους μεταγενέστερα.
4. Δύναται να ενταφιάζονται δωρεάν άποροι δημότες, σε τάφους με προβλεπόμενη χρονική διάρκεια ταφής, επ, εάν αυτό αποδεικνύεται με σχετικά έγγραφα πιστοποίησης της οικονομική τους κατάσταση και έπειτα από απόφαση του Δημοτικού Συμβουλίου Παγγαίου.
5. Παιδιά, μέχρι πέντε (5) ετών, ενταφιάζονται και εκταφιάζονται δωρεάν.
6. Ο χαρακτήρας όλων των τάφων αυτών είναι κοινός και το δικαίωμα επ΄ αυτών εξαντλείται με την ανακομιδή του νεκρού.

Άρθρο 14 Παράταση  χρόνου ταφής

1. Παράταση του χρόνου παραμονής των ενταφιασμένων στα Κοιμητήρια, πέραν της υποχρεωτικής με προβλεπόμενη χρονική διάρκεια ταφής, επιτρέπεται μόνο σε ειδικές περιπτώσεις με απόφαση του αρμόδιου οργάνου της αντίστοιχης Κοινότητας του Δήμου  Παγγαίου.
2. Η παράταση ταφής, χορηγείται μετά από αίτηση των συγγενών, δύο (2) μήνες πριν την υποχρεωτική εκταφή και μπορεί να είναι είτε μηνιαία ή πολλαπλάσια αυτής, είτε ετήσια ή και για περισσότερα χρόνια, με την εφάπαξ καταβολή του δικαιώματος, βάσει της σχετικής απόφασης του Δημοτικού Συμβουλίου Παγγαίου. Ο ακριβής χρόνος αυτής καθορίζεται μετά από εισήγηση των υπηρεσιών του Δήμου, οι οποίες σημειώνουν ότι η παράταση αυτή, δεν θα εμποδίσει την ομαλή λειτουργία του Κοιμητηρίου.
3. Αν δεν ζητήθηκε παράταση του χρόνου παραμονής και για οποιονδήποτε λόγο δεν διενεργήθηκε ανακομιδή του νεκρού, ο συγγενής αφού καταβάλλει το αναλογούν δικαίωμα, για τη μέχρι τότε παραμονή, μπορεί να ζητήσει επιπλέον παραμονή του νεκρού.
4. Στην περίπτωση του άρθρου 6§7 του παρόντος Κανονισμού, το τίμημα της παράτασης του χρόνου παραμονής, δεν εισπράττεται.
5. Με απόφαση του Δημοτικού Συμβουλίου Παγγαίου μπορεί να χορηγείται δωρεάν παράταση του χρόνου παραμονής, πέραν της υποχρεωτικής με προβλεπόμενη χρονική διάρκεια ταφής, επ, τιμής ένεκεν, για ενταφιασμένους, που κατά τη διάρκεια του βίου τους προσέφεραν μεγάλες υπηρεσίες στο έθνος ή την τοπική κοινωνία.
6. Οι ρυθμίσεις που αφορούν στον χρόνο παραμονής στους τάφους με προβλεπόμενη χρονική διάρκεια ταφής, επ, ισχύουν και για τους κατ΄ εξαίρεση δικαιούχους ενταφιασμένους σε οικογενειακό τάφο, μετά από έγγραφη συγκατάθεση του δικαιούχου.

Άρθρο 15  Ανακομιδή οστών (εκταφή)

1. Η ανακομιδή των οστών, όσων έχουν ενταφιαστεί σε τάφους με προβλεπόμενη χρονική διάρκεια ταφής, καθώς και όσων έχουν ενταφιαστεί σύμφωνα με τις διατάξεις του άρθρου 10 του παρόντος, ενεργείται μετά την πάροδο των προβλεπόμενων χρόνων από την ταφή τους. Οι υπηρεσίες του Δήμου Παγγαίου, υποχρεούνται όπως γνωστοποιούν, εγγράφως και επί αποδείξει, στους συγγενείς του νεκρού, την ημερομηνία εκταφής, κατά την ημέρα του ενταφιασμού. Οι συγγενείς των νεκρών υποχρεούνται πριν τη λήξη της υποχρεωτικής με προβλεπόμενη χρονική διάρκεια ταφής ή του χρόνου παράτασης που έχουν λάβει, να επικοινωνήσουν με τον Δήμο για να δηλώσουν την επιθυμία τους, σχετικά με το νεκρό τους. Για την εκταφή καταβάλλεται σχετικό τέλος, όπως αυτό ορίζεται σε σχετική απόφαση του Δημοτικού Συμβουλίου Παγγαίου και εκδίδεται η ανάλογη απόφαση του κατά περίπτωση αρμόδιου οργάνου.
2. Η εκταφή προϋποθέτει την ύπαρξη οστεοφυλακίου στο νεκροταφείο.
3. Για την εκταφή, ενδιαφέρεται σύμφωνα με τον νόμο, ο πλησιέστερος συγγενής ή αυτός που είχε ενδιαφερθεί για την ταφή του νεκρού και είχε καταχωρηθεί στα βιβλία του Δήμου Παγγαίου ή αυτός που είχε ενδιαφερθεί για την ανανέωση της ταφής. Αν αυτοί δεν ενδιαφερθούν, τότε οιοσδήποτε συγγενής ή γνώριμος του νεκρού μπορεί να ενδιαφερθεί για την εκταφή, καταθέτοντας υπεύθυνη δήλωση, ότι αναλαμβάνει την ευθύνη της εκταφής. Η ανακομιδή γίνεται παρουσία αυτού και όσων συγγενών και φίλων επιθυμούν να παραστούν.
4. Όσοι δεν επιθυμούν να παρίστανται στις ανακομιδές των συγγενών τους, το δηλώνουν εγγράφως στην αρμόδια υπηρεσία, οπότε η ανακομιδή διενεργείται χωρίς την παρουσία τους. Η καταβολή του αντίστοιχου δικαιώματος εξακολουθεί να βαραίνει τους ανωτέρω.
5. Σε περίπτωση ασυμφωνίας των ενδιαφερόμενων συγγενών για την εκταφή του νεκρού, υπερισχύει η γνώμη του, σύμφωνα με τον νόμο, πλησιεστέρου συγγενή.
6. Αν οι ενδιαφερόμενοι δεν τήρησαν τα σχετικά για την ανακομιδή των οστών, μετά τη λήξη της με προβλεπόμενη χρονική διάρκεια ταφής από την ημερομηνία ταφής ή έχει εξαντληθεί η χορηγούμενη παράταση ταφής και η υπηρεσία, για οποιοδήποτε λόγο, δεν προέβη σε αυτεπάγγελτη ανακομιδή και οι συγγενείς του νεκρού εξακολουθούν να επιθυμούν την παραμονή του νεκρού, τότε αυτός παραμένει, με την καταβολή του αναλογούντος δικαιώματος παράτασης.
5. Όσοι συγγενείς ενταφιαζόμενων, σύμφωνα με το άρθρο 10, επιθυμούν τη διατήρηση της ταφής των νεκρών και πέραν της με προβλεπόμενη χρονική διάρκεια ταφής, πρέπει να καταβάλλουν το δικαίωμα παράτασης σε οικογενειακό τάφο μη δικαιούχου. Για τη ρύθμιση αυτή απαιτείται η έγγραφη συγκατάθεση του δικαιούχου, σύμφωνα με το άρθρο 10 και ο ορισμός του χρόνου παραμονής του νεκρού, μετά τη λήξη της  προβλεπόμενης χρονικής διάρκειας ταφής .
6. Η ανακομιδή οστών όσων έχουν αποβιώσει από λοιμώδες νόσημα που υπάγεται στον Διεθνή Υγειονομικό Κανονισμό, γίνεται μετά την παρέλευση δεκαετίας.
7. Η ανακομιδή ή μεταφορά των νεκρών, για τη διενέργεια αυτοψίας ή για οποιονδήποτε άλλο λόγο, πριν τη λήξη της προβλεπόμενης χρονικής διάρκειας ταφής, ενεργείται μόνο μετά από σχετική έγγραφη άδεια του αρμόδιου εισαγγελέα. Στην περίπτωση αυτή, δεν καταβάλλεται το δικαίωμα για την εκταφή και τον εκ νέου ενταφιασμό της σορού.
8. Εάν κατά τη διενέργεια της ανακομιδής, διαπιστωθεί ότι δεν έχει επέλθει πλήρης αποστέωση, τότε σταματά η διαδικασία ανακομιδής και η σορός παραμένει στο ίδιο σημείο, ατελώς για έναν επιπλέον χρόνο. Η ίδια διαδικασία, ακολουθείται, μέχρι την οριστική και πλήρη αποστέωση της σορού και δεν εισπράττονται τέλη παράτασης ταφής.
9. Τα ανωτέρω ισχύουν και για τις ανακομιδές στους οικογενειακούς τάφους.
       Για την ανακομιδή των οστών των νεκρών, που έχουν ενταφιαστεί σύμφωνα με τις διατάξεις του άρθρου 10 του παρόντος, για την προβλεπόμενη χρονική διάρκεια ταφής σε οικογενειακούς τάφους, απαιτείται η παρουσία τουλάχιστον ενός από τους δικαιούχους του τάφου, οι οποίοι υποχρεούνται να προχωρήσουν σε ανακομιδή, μετά την συμπλήρωση της προβλεπόμενης χρονικής διάρκειας ταφής, χωρίς να προηγηθεί ειδοποίηση. Σε περίπτωση άρνησης των συγγενών των ως άνω νεκρών να προβούν σε ανακομιδή, αρκεί για την πραγματοποίηση της και η παρουσία ενός προσώπου από εκείνα που αναφέρονται στο άρθρο 9 του παρόντος. Αν μετά τη συμπλήρωση πενταετίας από την ταφή δεν πραγματοποιηθεί η ανακομιδή των παραπάνω νεκρών, τόσο ο αρχικός δικαιούχος του τάφου, όσο και οι συγγενείς του νεκρού, υποχρεούνται αλληλέγγυα στην καταβολή του προβλεπόμενου δικαιώματος. Σε περίπτωση μη εξόφλησης της οφειλής αυτής, δεν επιτρέπεται η χρήση του τάφου. Σε κάθε περίπτωση απαγορεύεται η ανακομιδή οστών των ενταφιαζόμενων σε οικογενειακούς τάφους, χωρίς την παρουσία των δικαιούχων των τάφων αυτών.
10. Η ανακομιδή οστών απόρων ενεργείται από την υπηρεσία και τα οστά τοποθετούνται στο χωνευτήριο, εκτός εάν υπάρχουν συγγενείς, που επιθυμούν την τοποθέτησή τους στο οστεοφυλάκιο.
11. Κάθε εκταφή διενεργείται από το προσωπικό του Δήμου Παγγαίου, με απόλυτη ευλάβεια, σεβασμό και προσοχή. Τα οστά μεταφέρονται σε ειδικό χώρο και αφού γίνουν οι απαραίτητες διεργασίες, τοποθετούνται στο οστεοφυλάκιο, στο χωνευτήριο ή μπορούν να μεταφερθούν σε άλλο Κοιμητήριο.
12. Αδιάλυτα φέρετρα τα οποία προέρχονται από εκσκαφές, τοποθετούνται σε ειδικό χώρο και με ευθύνη της υπηρεσίας καταστρέφονται διά πυρός.
13. Δεν ισχύει ο περιορισμός της προβλεπόμενης χρονικής διάρκεια ταφής,στις Κοινότητες όπου εθιμικά δεν γίνεται ανακομιδή των οστών με εξαίρεση τα προβλεπόμενα παρακάτω στην παρ. 13. του παρόντος.
14. Αναβολή από με προβλεπόμενη χρονική διάρκεια ταφής,εκταφή επιτρέπεται με απόφαση δημάρχου ή του αρμοδίου αντιδημάρχου μετά από αίτηση του ενδιαφερόμενου σε περιπτώσεις δικαιολογημένες επαρκώς από τους συγγενείς του νεκρού ιδίως όταν πρόκειται για νεαρά άτομα.
15. Αναβολή από την προβλεπόμενη χρονική διάρκεια ταφής, εκταφή δεν επιτρέπεται ακόμη και στις Κοινότητες όπου είθισται να μην
γίνεται εκταφή , εφόσον μετά από εισήγηση του Τοπικού Συμβουλίου διαπιστωθεί πρόβλημα χωρητικότητας στο νεκροταφείο.

Άρθρο 16  Αναγκαστικές εκταφές

1. Οι συγγενείς των νεκρών υποχρεούνται πριν τη λήξη της υποχρεωτικής με την  προβλεπόμενη χρονική διάρκεια ταφής  ή του χρόνου παράτασης που έχουν λάβει, να επικοινωνήσουν με την υπηρεσία του Δήμου Παγγαίου, για να δηλώσουν την επιθυμία τους, σχετικά με τον νεκρό τους. Αν δεν ενδιαφερθεί κανείς και έχουν παρέλθει τρεις (3) μήνες από τη λήξη της υποχρεωτικής με   την προβλεπόμενη χρονική διάρκεια ταφής ή της νόμιμης πλέον παραμονής του νεκρού, ο Δήμος προχωρεί, αυτεπάγγελτα, σε αναγκαστική ανακομιδή, χωρίς την παρουσία συγγενών και τα οστά τοποθετούνται στο χωνευτήριο.
2. Η αναγκαστική εκταφή αποτελεί επαχθές μέτρο, γι΄ αυτό και η υπηρεσία οφείλει πριν τη διενέργεια αυτής, να εξαντλεί κάθε πρόσφορο μέσω για την ειδοποίηση τυχόν συγγενών. Η τηλεφωνική επαφή, η ταχυδρομική επιστολή, η γενική ανακοίνωση τοιχοκολλημένη στους χώρους του Κοιμητηρίου και η τοποθέτηση σημειώματος σε κάποιο εμφανές σημείο του τάφου, καθώς και η δημοσίευση στην ιστοσελίδα του Δήμου, τουλάχιστον ένα (1) μήνα πριν την τέλεση της εκταφής, αποτελούν, κάποιες μορφές ενημέρωσης των συγγενών.
3. Σε περίπτωση που καθίσταται αδύνατη, για οποιοδήποτε λόγο, η ενημέρωση των συγγενών και εφόσον έχουν παρέλθει τρεις (3) μήνες από τη λήξη της υποχρεωτικής με την προβλεπόμενη χρονική διάρκεια ταφής ή της νόμιμης παράτασης ταφής του νεκρού, συντάσσεται από την αρμόδια υπηρεσία του Δήμου κατάλογος αναγκαστικών εκταφών, οι οποίες για να διενεργηθούν, προηγείται η έγκριση του Δημάρχου και η τοιχοκόλληση του καταλόγου στον πίνακα ανακοινώσεων του Δήμου, σε εμφανές σημείο του Κοιμητηρίου, ένα (1) μήνα πριν τη τέλεσή τους.
4.     Επειδή, περαιτέρω, στο άρθρο 1 του α.ν. 582/1968 «περί δημοτικών και κοινοτικών κοιμητηρίων» (Α΄ 225) ορίζεται ότι: «1. Η ίδρυσις και συντήρησις κοιμητηρίων (νεκροταφείων) ανήκει εις την αποκλειστικήν αρμοδιότητα των δήμων και κοινοτήτων», στο άρθρο 2 ότι: «1. Κοιμητήρια ιδρύονται υπό των δήμων και κοινοτήτων εντός της διοικητικής περιφερείας αυτών, προτάσει του Μητροπολιτικού Συμβουλίου, μετά σύμφωνον γνώμην του οικείου νομιάτρου. Πάντα τα κοιμητήρια ανήκουν ως προς την διοίκησιν και διαχείρισιν εις τους δήμους και κοινότητας», στο άρθρο 3 ότι: «1. Τα κοιμητήρια χαρακτηρίζονται ως πράγματα εκτός συναλλαγής, εφ’ ων κατά το άρθρον 970 του Αστικού Κώδικα δύναται να αποκτάται ιδιωτικόν δικαίωμα ιδιαίτερον (ειδικόν δικαίωμα) επί ωρισμένου χώρου ταφής» και στο άρθρο 4 ότι: «1.Τα δικαιώματα ταφής και η εν γένει λειτουργία των δημοτικών και κοινοτικών κοιμητηρίων ρυθμίζονται διά κανονισμού ψηφιζομένου υπό του δημοτικού και κοινοτικού συμβουλίου, κατά τας περί αυτών ισχύουσας διατάξεις».

https://www.nomotelia.gr/photos/File/21224-24.pdf

Η νομοθεσία για τις εκταφές στην Ελλάδα διέπεται από υγειονομικές διατάξεις που ορίζουν ελάχιστο χρόνο ταφής, συνήθως τρία έτη, για λόγους δημόσιας υγείας. Μετά την πάροδο αυτής της περιόδου, πραγματοποιείται αναγκαστική ή προαιρετική εκταφή, η οποία διέπεται από ειδικούς κανονισμούς κοιμητηρίων, όπως επιβεβαιώνεται από  ΣτΕ 387/2023, 2201/2022. 

Άρθρο 17 Μεταφορά οστών

1. Η μεταφορά των οστών μετά την ανακομιδή και της τέφρας διενεργείται σύμφωνα με την κείμενη νομοθεσία.
2. Δεν επιτρέπεται η μεταφορά οστών σε άλλο Κοιμητήριο, όσων έχουν αποβιώσει από λοιμώδες νόσημα.
3. Για τη μεταφορά οστών εκτός των Κοιμητηρίων Δήμου Παγγαίου, με σκοπό τη φύλαξη αυτών σε άλλο Κοιμητήριο και αντίστροφα, απαιτείται η υποβολή σχετικής αίτησης στην υπηρεσία, από τους συγγενείς των νεκρών, η προσκόμιση με δική τους μέριμνα, βεβαίωσης υποδοχής των οστών από το φορέα διαχείρισης του Κοιμητηρίου, η προσκόμιση κατάλληλου στεγανού κιβωτίου για την τοποθέτηση των οστών και η προσκόμιση πιστοποιητικού απολύμανσης αυτών, σύμφωνα με τις υγειονομικές διατάξεις.
4. Από τα Κοιμητήρια, μπορούν να εξέλθουν οστά με εντολή εισαγγελέα.

Άρθρο 18  Οστεοφυλάκιο – οστεοθήκες οικογενειακών τάφων

1. Η φύλαξη των οστών ή ανθρώπινης τέφρας, ενεργείται μετά από αίτηση των ενδιαφερομένων συγγενών. Τα προς φύλαξη οστά, πρέπει να είναι τοποθετημένα εντός κιβωτίων, που αγοράζονται από τους ενδιαφερόμενους συγγενείς και είναι συγκεκριμένου τύπου, μεταλλικά ή μαρμάρινα, συγκεκριμένων διαστάσεων, όπου στην εξωτερική πλευρά φέρουν το ονοματεπώνυμο του νεκρού και τον αριθμό του κιβωτίου, που δίνεται από την υπηρεσία. 
2. Με επιμέλεια της αρμόδιας υπηρεσίας του Δήμου Παγγαίου και μετά την καταβολή του αναλογούντος δικαιώματος, όπως ορίζεται από τη σχετική απόφαση του Δημοτικού Συμβουλίου , αυτά τοποθετούνται στο οστεοφυλάκιο του αντίστοιχου Κοιμητηρίου.
3. Απαγορεύεται η τοποθέτηση και η φύλαξη οστών σε κιβώτια, που δεν πληρούν τις ανωτέρω προϋποθέσεις.
4. Τα κιβώτια και οι θέσεις των ραφιών, επί των οποίων τοποθετούνται είναι αριθμημένα. Δεν επιτρέπεται η αλλαγή των θέσεων των κιβωτίων με πρωτοβουλία των συγγενών.
5. Απαγορεύεται η τοποθέτηση και η φύλαξη οστών, στο ίδιο κιβώτιο, περισσοτέρων του ενός (1) νεκρού.
6. Απαγορεύεται ρητά η τοποθέτηση παντός αντικειμένου στις οστεοθήκες, πλην μικρών φωτογραφιών. Σε αντίθετη περίπτωση τα τυχόν τοποθετημένα αντικείμενα αφαιρούνται.
7. Τα οστεοφυλάκια είναι ανοικτά κατά τις ώρες λειτουργίας των Κοιμητηρίων.
8. Στα οστεοφυλάκια των Κοιμητηρίων, μπορούν να τοποθετηθούν και οστά, τα οποία φυλάγονταν σε άλλα Κοιμητήρια, αφού ακολουθηθεί η διαδικασία του άρθρου 17§ 3 και με την προϋπόθεση, ότι υπάρχει διαθέσιμος χώρος.
9. Στις περιπτώσεις κατά τις οποίες έχουν παρέλθει έξι (6) μήνες, από τη λήξη του νόμιμα χορηγηθέντος χρόνου φύλαξης των οστών και δεν εκδηλωθεί ενδιαφέρον από τους συγγενείς, η υπηρεσία προχωρεί αυτεπάγγελτα, στην απομάκρυνση τους, από το οστεοφυλάκιο και την εναπόθεση τους εντός του χωνευτηρίου.
10. Οι συγγενείς είναι υποχρεωμένοι να δηλώσουν στην υπηρεσία τη βούληση τους για την τύχη των οστών. Εάν δεν προσέλθουν και δεν καταβάλλουν τα αντίστοιχα δικαιώματα, που έχουν καθοριστεί με τη σχετική απόφαση του Δημοτικού Συμβουλίου Παγγαίου, η υπηρεσία τοποθετεί τα οστά αυτά στο χωνευτήριο, άνευ ουδεμίας άλλης ειδοποιήσεως και η αντίστοιχη οφειλή βεβαιώνεται σύμφωνα με την κείμενη νομοθεσία.
11. Εφόσον ζητηθεί μπορεί να προκαταβληθούν φύλακτρα, μέχρι και δέκα (10) ετών, με την τιμή του έτους καταβολής. Αν οι ενδιαφερόμενοι θελήσουν να πάρουν τα οστά από το οστεοφυλάκιο πριν την παρέλευση της ημερομηνίας λήξης, ο Δήμος δεν έχει καμία υποχρέωση επιστροφής χρημάτων.
12. Ο χρόνος παραμονής στο οστεοφυλάκιο, ενδεχόμενες αλλαγές στην διάταξη των θέσεων, οι προδιαγραφές των κιβωτίων, καθώς και οτιδήποτε άλλο, σχετικό με τα οστεοφυλάκια, καθορίζονται με αποφάσεις των αρμοδίων οργάνων.
13. Για τη φύλαξη οστών, μη δικαιούχων, σε οστεοθήκες οικογενειακών τάφων, απαιτείται η συναίνεση των δικαιούχων και η καταβολή του εκάστοτε προβλεπόμενου τέλους.

Άρθρο 19  Πολυετείς – οικογενειακές οστεοθήκες

1. Στα Κοιμητήρια υπάρχουν πολυετείς οστεοθήκες, οι οποίες διατίθενται σε ενδιαφερόμενους, έναντι καθοριζόμενου τιμήματος, με απόφαση του Δημοτικού Συμβουλίου Παγγαίου.
2. Η παραχώρηση του δικαιώματος χρήσης, πολυετούς – οικογενειακής οστεοθήκης, ενεργείται μετά από αίτηση του ενδιαφερομένου και θεωρείται ότι έχει ολοκληρωθεί μετά την υπογραφή της παραχωρητηρίου πράξης, που συντάσσεται σύμφωνα με το υπόδειγμα του Παραρτήματος ΙΙ.
3. Σε κάθε οστεοθήκη τοποθετούνται τα οστά του νεκρού, που εγγράφως έχει δηλώσει σε αίτηση του ο δικαιούχος.
4. Αν κατά τη διάρκεια της χρήσης, ο δικαιούχος επιθυμεί την τοποθέτηση οστών άλλου νεκρού, διαφορετικού του αρχικά δηλωθέντος, οφείλει να το δηλώσει εγγράφως στην υπηρεσία του Δήμου. Το δικαίωμα αυτό μπορεί να το ασκήσει μόνο ο ίδιος και δεν μεταβιβάζεται, με οποιοδήποτε τρόπο.
5. Μετά το πέρας του χρόνου παραχώρησης ή την έγγραφη άρνηση να χρησιμοποιηθεί το δικαίωμα χρήσης της οστεοθήκης, αυτό επανέρχεται στον Δήμο, χωρίς καμία άλλη διαδικασία.
6. Το δικαίωμα χρήσης ανανεώνεται με τους ισχύοντες όρους και προϋποθέσεις, της χρονικής περιόδου ανανέωσης. Αυτή μπορεί να ζητηθεί εγγράφως ένα εξάμηνο, πριν τη λήξη της αρχικής σύμβασης.
7. Το δικαίωμα χρήσης της οστεοθήκης, χάνεται σε περίπτωση κατάργησης ή παύσης της λειτουργίας του Κοιμητηρίου και δεν υποχρεούται ο Δήμος να παραχωρήσει οστεοθήκη σε άλλο Κοιμητήριο, χωρίς την καταβολή του σχετικού δικαιώματος.

Άρθρο 20  Χωνευτήρια

1. Στα Κοιμητήρια υπάρχουν ειδικά διαμορφωμένοι χώροι, μέσα στο έδαφος, για την τοποθέτηση οστών των ανακομισθέντων νεκρών (χωνευτήρια).
2. Η τοποθέτηση των οστών στο χωνευτήριο ενεργείται, μετά από αίτηση των συγγενών, είτε μετά την εκταφή, είτε μετά τη λήξη της ετήσιας παραμονής στο οστεοφυλάκιο, είτε αυτεπάγγελτα, κατά περίπτωση. Στα χωνευτήρια των Κοιμητηρίων του Δήμου Παγγαίου, μπορούν να τοποθετηθούν και οστά τα οποία φυλάγονταν σε άλλα Κοιμητήρια, μετά από την έγκριση σχετικών αιτημάτων από την υπηρεσία.
3. Κάθε χωνευτήριο που πληρούται, παραμένει ως έχει και χαρακτηρίζεται ως χώρος πρασίνου.

Άρθρο 21  Ψυκτικοί θάλαμοι

Ο Δήμος Παγγαίου δεν  διαθέτει ψυκτικούς θαλάμους.

Άρθρο 22  Αποτέφρωση νεκρών

Εφόσον στην περιοχή του Δήμου Παγγαίου ιδρυθεί κέντρο αποτέφρωσης νεκρών, μπορεί να επιτρέπεται η αποτέφρωση ημεδαπών ή αλλοδαπών, σύμφωνα πάντοτε με την ισχύουσα προς τούτο νομοθεσία.
                                               
 ΚΕΦΑΛΑΙΟ ΙV    ΔΙΟΙΚΗΣΗ ΚΟΙΜΗΤΗΡΙΩΝ

Άρθρο 23  Διοίκηση – διαχείριση Κοιμητηρίων

1. Τα Κοιμητήρια του παρόντος Κανονισμού ανήκουν στην αποκλειστική αρμοδιότητα του Δήμου Παγγαίου και συγκεκριμένα στις υπηρεσίες που ορίζονται από τον Οργανισμό Εσωτερικών Υπηρεσιών του.
Η λειτουργία τους διέπεται από τις διατάξεις του παρόντος Κανονισμού.
2. Ο οριζόμενος από το Δήμαρχο, αρμόδιος Αντιδήμαρχος ή εντεταλμένος Δημοτικός Σύμβουλος, εποπτεύει και ελέγχει όλες τις δραστηριότητες των Κοιμητηρίων της περιοχής του και υποβάλλει εισηγήσεις, καθώς και προτάσεις κάθε φύσεως για την εύρυθμη και ομαλή λειτουργία τους, στον Δήμαρχο και στο Δημοτικό Συμβούλιο, σε συνεργασία και με τους Προέδρους των Κοινοτήτων.
3. Ο κάθε Πρόεδρος των Κοινοτήτων, μεριμνά για την εύρυθμη λειτουργία, τη συντήρηση και την ευταξία του Κοιμητηρίου της Κοινότητάς του, προεγκρίνει την κατασκευή οικογενειακών τάφων και λοιπών ταφικών μνημείων, καθώς και εκδίδει τις άδειες για την παράταση ταφής και την ανακομιδή οστών.
4. Υπεύθυνος για τη λειτουργία των Κοιμητηρίων και την εφαρμογή των διατάξεων του παρόντος κανονισμού είναι ο αρμόδιος Αντιδήμαρχος ή ο εντεταλμένος Δημοτικός Σύμβουλος ή ο υπάλληλος του Κοιμητηρίου, ο οποίος ορίζεται με σχετική απόφαση του Δημάρχου Παγγαίου.

Άρθρο 24  Διοίκηση – διαχείριση Κοιμητηριακών Ιερών Ναών

1. Η διοίκηση και διαχείριση των Κοιμητηριακών Ιερών Ναών ασκείται κατά τα προβλεπόμενα στη σχετική, προς τούτο. νομοθεσία.
2. Τα έσοδα από τους μη Ενοριακούς Κοιμητηριακούς Ναούς διατίθενται για τις ανάγκες του Ναού αυτού και η διαχείρισή τους γίνεται από τον αντίστοιχο Ενοριακό Ναό.

Άρθρο 25 Βιβλία

Για την επιμελή και ακριβή τήρηση των διατάξεων του παρόντος θα τηρούνται από την υπηρεσία του Δήμου ή από τον αρμόδιο υπάλληλο του Νεκροταφείου τα παρακάτω βιβλία :
1. Σχεδιαγράμματα των Νεκροταφείων με αρίθμηση των τάφων,
2. Βιβλίο ενταφιασμών ή αδειών ταφής,
3. Βιβλίο οικογενειακών τάφων με ευρετήριο,
4. Βιβλίο οστεοφυλακίου με ευρετήριο,
5. Βιβλίο ανακομιδής οστών,
6. Βιβλίο αδειών ανεγέρσεων τάφων,
7. Βιβλίο καταχώρησης εκδιδόμενων γραμματίων εισπράξεων.

Άρθρο 26  Καταβολή τελών   

1. Σύμφωνα με τις κείμενες διατάξεις, τα έσοδα των Δήμων από τα Κοιμητήρια είναι δικαιώματα ή τέλη, επιβαλλόμενα προς κάλυψη εν μέρει ή εν όλω των δαπανών της συντήρησης ή της εν γένει λειτουργίας τους.
2. Τα επιβαλλόμενα ως άνω δικαιώματα ή τέλη, συναρτώνται με την παραχώρηση ιδιαίτερων ιδιωτικών δικαιωμάτων, επί ορισμένου χώρου ταφής, εκ μέρους του διοικούντος το Κοιμητήριο, Δήμου Παγγαίου. Ως εκ τούτου, υπόχρεοι προς καταβολή των εν λόγω δικαιωμάτων ή τελών καθίστανται αποκλειστικά οι συγγενείς των νεκρών, στους οποίους παρέχονται υπηρεσίες, όπως η διάθεση χώρου για τον ενταφιασμό των προσφιλών τους προσώπων, για την οποία καταβάλλεται ανάλογο δικαίωμα (σύσταση οικογενειακού τάφου, με την προβλεπόμενη χρονική διάρκεια ταφής).
3. Το ύψος των ανωτέρω τελών, ορίζεται και αναπροσαρμόζεται κάθε φορά, με απόφαση του Δημοτικού Συμβουλίου Παγγαίου, η οποία εκδίδεται βάσει των κειμένων διατάξεων.
4. Η βεβαίωση και η είσπραξη των εσόδων από Δημοτικά Κοιμητήρια, ενεργείται σύμφωνα με τις διατάξεις, που διέπουν τη βεβαίωση και την είσπραξη των δημοτικών εσόδων.
5. Τα παραπάνω τέλη και δικαιώματα καταβάλλονται εφάπαξ και πριν από κάθε σχετική πράξη (ενταφιασμός, εκταφή, παράταση εκταφής, οστεοφύλαξη κλπ), εκτός των ειδικών ρυθμίσεων, οι οποίες αφορούν στο δικαίωμα παραχώρησης της χρήσης χώρου, για τη σύσταση οικογενειακού τάφου.
6. Τα τέλη και δικαιώματα παρελθόντων ετών, καταβάλλονται βάσει του ισχύοντος τιμολογίου, κατά τον χρόνο καταβολής.
7. Τα δικαιώματα παράτασης ταφής δύναται  να εισπράττονται αναλογικά για κάθε μήνα.
8.  Τα δικαιώματα παράτασης του οστεοφυλακίου καταβάλλονται, ετήσια, σύμφωνα με σχετική απόφαση του Δημοτικού Συμβουλίου Παγγαίου.
9. Το δικαίωμα συντήρησης οικογενειακών τάφων εισπράττεται για κάθε έτος από τους δικαιούχους οικογενειακών τάφων, σύμφωνα με τον παρόντα Κανονισμό. Σε περίπτωση καθυστέρησης καταβολής του ανωτέρω δικαιώματος, άνω των δύο (2) ετών, από τη λήξη προθεσμίας καταβολής τους, το δικαίωμα χρήσης του οικογενειακού τάφου, αφαιρείται.
10. Τα ποσά που ορίζονται, στη σχετική απόφαση του Δημοτικού Συμβουλίου Παγγαίου, για παρατάσεις εκταφής, μειώνονται κατά 50%, όταν ο νεκρός ήταν νέος και μέχρι είκοσι πέντε (25) ετών.
11. Σε κάθε περίπτωση που δεν εμφανίζεται συγγενής ή εμφανίζεται μεν, αλλά αρνείται την καταβολή τελών και δικαιωμάτων των παρασχεθεισών υπηρεσιών ή σε καθυστέρηση εκταφής κ.λπ., τα δικαιώματα του Δήμου Παγγαίου βεβαιώνονται και εισπράττονται από τους υπόχρεους συγγενείς, σύμφωνα με τις διατάξεις του ΚΕΔΕ.
12. Οι οικονομικές υποχρεώσεις των συγγενών στα Κοιμητήρια, περιορίζονται αποκλειστικά στα προβλεπόμενα κατά περίπτωση τέλη και δικαιώματα, κάθε άλλη καταβολή χρημάτων θεωρείται χρηματισμός, ο οποίος ακολουθεί τη διαδικασία του Κώδικα Δημοτικών και Κοινοτικών Υπαλλήλων, καθώς και του Ποινικού Κώδικα.


ΚΕΦΑΛΑΙΟ V : ΛΕΙΤΟΥΡΓΙΑ  ΚΟΙΜΗΤΗΡΙΩΝ
Άρθρο 27  Ωράριο λειτουργίας

1. Τα Κοιμητήρια είναι ανοικτά για τους επισκέπτες όλες τις ημέρες της εβδομάδας, από την ανατολή μέχρι τη δύση του ηλίου.
2. Δεν επιτρέπεται σε κανένα επισκέπτη η είσοδος και παραμονή στα Κοιμητήρια, κατά τις ώρες που αυτά είναι κλειστά.
3. Οι διοικητικές υπηρεσίες λειτουργούν από Δευτέρα έως Παρασκευή, 08:00 έως 15:00. 
4. Τα Σάββατα  Κυριακές και αργίες λειτουργούν το πρωί για τις κηδείες. Το ταμείο λειτουργεί Δευτέρα έως Παρασκευή από 08:00 έως 13:00.
5. Τα οστεοφυλάκια είναι ανοικτά, καθημερινά από τις 7:30 – 15:00 και το Σάββατο από τις 7:30- 13:30. Τις Κυριακές και τις αργίες παραμένουν κλειστά, πλην της αργίας της Μ. Παρασκευής, τα απογεύματα των Παρασκευών προ των Ψυχοσάββατων και των Ψυχοσάββατων, που είναι ανοικτά από ανατολή μέχρι δύση του ηλίου.
6. Το νέο Κοιμητήριο φυλάσσεται σε 24ώρη βάση.
7. Ταφές γίνονται όλες τις ημέρες της εβδομάδας, το αργότερο μια (1) ώρα πριν το κλείσιμο του Κοιμητηρίου, εκτός Κυριακών και αργιών, οπότε πραγματοποιούνται έως τις 13:00.

Άρθρο 28 Απαγορεύσεις

1. Απαγορεύεται η είσοδος στα Δημοτικά Κοιμητήρια κάθε είδους μεταφορικού μέσου, πλην εξαιρετικών περιπτώσεων, κατόπιν άδειας του Δημάρχου ή του εξουσιοδοτημένου από αυτόν οργάνου και με ευθύνη των οδηγών αυτών, για την αποκατάσταση όποιας ζημιάς τυχόν προκαλέσουν.
2. Απαγορεύεται οποιαδήποτε συμπεριφορά που μπορεί να προκαλέσει το περί ευλάβειας κοινό αίσθημα και να διασύρει την ιερότητα του χώρου των Κοιμητηρίων.
3. Απαγορεύεται η έκθεση πένθιμων αντικειμένων, η εγκατάσταση διαφημίσεων οποιασδήποτε μορφής και η πώληση οποιουδήποτε αντικειμένου.
4. Απαγορεύεται τις Κυριακές και τις λοιπές αργίες η εργασία, εντός του χώρου των Κοιμητηρίων, κάθε ιδιώτη, πλην του εργατικού προσωπικού του Κοιμητηρίου.
5. Δεν επιτρέπεται η είσοδος με ζώα στον χώρο των Κοιμητηρίων.
6. Δεν επιτρέπεται η επαιτεία, η εγκατάσταση μικροπωλητών και η πώληση κεριών στον χώρο ή στις εισόδους των Κοιμητηρίων.
7. Απαγορεύεται αυστηρά η είσοδος στα Κοιμητήρια των πάσης φύσεως τροχοφόρων από επισκέπτες. Εξαίρεση αποτελούν οι ανάπηροι και οι έχοντες σοβαρό πρόβλημα υγείας, οι οποίοι δεν μπορούν να μετακινηθούν. Οι επιθυμούντες την άδεια εισόδου πρέπει, για να τους επιτραπεί η είσοδος, να προσκομίσουν στον υπεύθυνο του Κοιμητηρίου τα απαραίτητα έγγραφα.
8. Κάθε επισκέπτης οφείλει να δείχνει τον απαιτούμενο σεβασμό, να τηρεί την τάξη και την ευκοσμία.
9. Απαγορεύεται κάθε κατασκευή (βρύση, παγκάκια κλπ) ή φύτευση δένδρων σε κοινόχρηστο χώρο των Κοιμητηρίων, διαφορετικά θα απομακρύνεται από τον συγγενή με ευθύνη του κατασκευαστή ή από τον Δήμο και το κόστος θα καταλογίζεται στον συγγενή του νεκρού, ο οποίος σε κάθε περίπτωση υποχρεούται να συμμορφώνεται με τις διατάξεις του παρόντος Κανονισμού.

                                   ΚΕΦΑΛΑΙΟ VΙ ΤΙΜΑΛΦΗ – ΑΦΗ ΚΑΝΔΗΛΙΩΝ

Άρθρο 29  Μάρμαρα – τιμαλφή – στεφάνια

1. Οι μαρμάρινες κατασκευές και οτιδήποτε άλλο έχει τοποθετηθεί επί των τάφων, μετά την τέλεση της ανακομιδής, απαγορεύεται να εξέλθουν από τα Κοιμητήρια και παραμένουν σε αυτά, θεωρούμενα ως περιουσία του Δήμου Παγγαίου. Με απόφασή της υπηρεσίας των Κοιμητηρίων επιτρέπεται η εκποίησή τους και η επαναχρησιμοποίησή τους για την κάλυψη αναγκών μνημείων απόρων δημοτών.
2. Κατ΄ εξαίρεση, επιτρέπεται μετά από αίτηση του ενδιαφερόμενου κληρονόμου, που κατατίθεται επτά (7) ημέρες πριν την εκταφή, με απόφαση του αρμοδίου οργάνου, να παραχωρηθούν αντικείμενα, που βρίσκονταν επί των τάφων, αφού πρώτα απολυμανθούν. Η ιδιότητα του αιτούντος ως κληρονόμου, αποδεικνύεται με τα δημόσια έγγραφα, που κατά τον νόμο προβλέπονται. Από τη διαδικασία αυτή εξαιρούνται τα έργα τέχνης, που έχουν ιστορική και καλλιτεχνική αξία.
3. Εφόσον υπάρχουν πολύτιμα αντικείμενα (κοσμήματα κ.α.) εντός του τάφου, οι συγγενείς οφείλουν πριν την τέλεση της ανακομιδής, να το δηλώσουν στην αρμόδια υπηρεσία. Τα αντικείμενα αυτά, αποδίδονται στους συγγενείς του νεκρού. Σε περίπτωση που οι συγγενείς δεν τα επιθυμούν, καταχωρούνται στο βιβλίο τιμαλφών και εκποιούνται υπέρ του Δήμου Παγγαίου, κατά τις διατάξεις του Δημοτικού και Κοινοτικού Κώδικα.
4. Οι σκελετοί των στεφάνων και των σταυρών, που κατατίθενται κατά την τελετή της κηδείας, παραμένουν σε χώρο κοντινό της ταφής, για τρεις (3) ημέρες. Μετά την παρέλευση των τριών (3) ημερών, περιέρχονται στην περιουσία του Δήμου Παγγαίου, που έχει το δικαίωμα να διαθέσει αυτά, σύμφωνα με τις διατάξεις του Δημοτικού και  Κοινοτικού Κώδικα.

Άρθρο 30   Αφή  κανδηλιών – περιποίηση τάφων

1. Με απόφαση των αρμόδιων οργάνων του Δήμου Παγγαίου, μπορεί να παρέχεται το δικαίωμα του ανάμματος των κανδηλιών και της περιποίησης των τάφων, σε κάθε φυσικό ή νομικό πρόσωπο, έναντι οικονομικού ανταλλάγματος.
2. Δεν νομιμοποιείται άλλος να ασκεί ανάλογη δραστηριότητα εντός του Κοιμητηρίου, έναντι αμοιβής.
                                     ΚΕΦΑΛΑΙΟ VΙΙ ΠΡΟΣΩΠΙΚΟ ΚΟΙΜΗΤΗΡΙΩΝ

Άρθρο 31 Καθήκοντα εργαζομένων

1. Διοικητικοί υπάλληλοι:
Ορίζονται από τον Δήμαρχο Παγγαίου και είναι υπεύθυνοι για την ακριβή τήρηση, εφαρμογή και εκτέλεση των αρμοδιοτήτων και καθηκόντων, που τους ανατίθενται από τους προϊσταμένους τους.
Φροντίζουν για την εφαρμογή των νόμων και των αποφάσεων του Δημοτικού Συμβουλίου Παγγαίου, της Δημοτικής Επιτροπής καθώς και του Δημάρχου.
Συντονίζουν και κατανέμουν την εργασία στους εργάτες ταφής και καθαριότητας, καθώς και του λοιπού προσωπικού των Δημοτικών Κοιμητηρίων.
Τηρούν και ενημερώνουν τα βιβλία των Δημοτικών Κοιμητηρίων και σε συνεργασία με την οικονομική υπηρεσία μεριμνούν για την είσπραξη των πάσης φύσεως τελών – δικαιωμάτων, ενημερώνοντας ταυτοχρόνως τους αντίστοιχους φακέλους των οικογενειακών τάφων και όλα τα τηρούμενα κατά περίπτωση βιβλία.
Συνεργάζονται με τους Προέδρους των Κοινοτήτων, ως προς τη δυνατότητα παραχώρησης οικογενειακών τάφων και τους παραχωρούν στους δημότες, συντάσσοντας τα απαραίτητα έγγραφα, καθώς και τον τίτλο παραχωρητηρίου.
Τηρούν βιβλία παρουσίας προσωπικού και ελέγχουν την κανονική άφιξη και αναχώρηση αυτού. Ελέγχουν τους κατασκευαστές τάφων, υποχρεώνοντας τους να τηρούν τον παρόντα Κανονισμό.
Υποχρεούνται για τον προγραμματισμό και την έγκαιρη προμήθεια των υλικών, που είναι απαραίτητα για την καλή λειτουργία των Κοιμητηρίων.

2. Εργατοτεχνικό προσωπικό:
Η τιμιότητα, το ήθος και η επίγνωση του έργου που αναλαμβάνουν, πρέπει να είναι τα χαρακτηριστικά κριτήρια της επιλογής τους. Οι εργάτες ταφής είναι υπεύθυνοι για το άνοιγμα τάφων με την υπόδειξη των υπευθύνων διοικητικών υπαλλήλων των Κοιμητηρίων, την ταφή των νεκρών και το κλείσιμο των εν λόγω τάφων με γαιώδη υλικά ή το σφράγισμα αυτών, που είναι κενοτάφια με την υπάρχουσα ταφόπλακα. Επίσης, υποχρεούνται, με την υπόδειξη των υπευθύνων διοικητικών υπαλλήλων, στην ανακομιδή των οστών από τα κενοτάφια με τη λήξη της τριετίας, το πλύσιμο αυτών, καθώς επίσης και τον ενταφιασμό τους σε οικογενειακούς τάφους ή την τοποθέτηση τους στον κοινό λάκκο ή το οστεοφυλάκιο, όπως ο παρών Κανονισμός ορίζει.
3. Εργάτες καθαριότητας:
Οι εργάτες καθαριότητας είναι υπεύθυνοι για τον καθαρισμό του χώρου των Δημοτικών Κοιμητηρίων, των οικογενειακών τάφων, την κοπή των χόρτων, την περιποίηση των δένδρων, το κλάδεμα τους, των ανθέων κλπ, την λίπανση, το πότισμα αυτών και εν γένει εκτελούν κάθε άλλη εργασία, που τους ανατίθεται από τους υπεύθυνους των Κοιμητηρίων και που αφορά στην ευπρέπεια και τον καλλωπισμό του χώρου.
Επίσης, υποχρεούται στον καθαρισμό όλων των κτιρίων εντός του Δημοτικού Κοιμητηρίου.
Η φροντίδα του πρασίνου, γίνεται καθημερινά με ευθύνη και την εποπτεία της αρμόδιας υπηρεσίας πρασίνου του Δήμου και με την παραχώρηση του ανάλογου προσωπικού.
4. Γενικές διατάξεις:
Απαγορεύεται στο υπαλληλικό και εργατοτεχνικό προσωπικό των Κοιμητηρίων, κάθε ανάμιξη που έχει με τη σύσταση εργοληπτών, εργολάβων κηδειών ή άλλων παραγόντων, σε ενδιαφερόμενες οικογένειες, για κατασκευή έργου επί τάφου, για τέλεση κηδειών, μνημόσυνων, πλυσίματα τάφων κλπ.
Επίσης, απαγορεύεται κάθε οικονομική τους σχέση με εργολάβους κηδειών, εργολήπτες ή άλλων παραγόντων, καθώς και με ενδιαφερόμενες οικογένειες, για κάθε είδους εργασία εντός των Κοιμητηρίων.
Διαπιστουμένης της παραβάσεως κινείται κατά αυτού πειθαρχική διαδικασία.
Ο εμβολιασμός των εργαζομένων που αναφέρονται στις παρ. 2 και 3 του παρόντος άρθρου, είναι υποχρεωτικός.
                                             ΚΕΦΑΛΑΙΟ VIΙΙ ΤΕΛΙΚΕΣ ΔΙΑΤΑΞΕΙΣ

Άρθρο 32  Έναρξη ισχύος – Τροποποίηση

1. Η ισχύς του παρόντος Κανονισμού αρχίζει αμέσως μετά την κατά νόμο έγκρισή του.
2. Από την έγκριση του παρόντος Κανονισμού, καταργείται κάθε προηγούμενος και κάθε απόφαση, που δεν είναι σύμφωνη με αυτόν.
3. Κάθε άλλη περίπτωση ή ανάγκη Κοιμητηρίου, που δεν προβλέπεται και δεν αντιμετωπίζεται με τον παρόντα Κανονισμό, επιλύεται με απόφαση του Δημοτικού Συμβουλίου Παγγαίου, ύστερα από εισήγηση της οικείας Κοινότητας.
4. Οι δωρεές των δημοτών υπέρ των Κοιμητηρίων, γίνονται αποδεκτές από τον Δήμο Παγγαίου, σύμφωνα με τις σχετικές διατάξεις και χρησιμοποιούνται με την επιθυμία των δωρητών, εφόσον τούτο είναι εφικτό.
5. Τα παραχωρητήρια διαρκούς χρήσεως, που έχουν εκδοθεί μέχρι σήμερα με βάση τους προϊσχύοντες Κανονισμούς Λειτουργίας των Κοιμητηρίων, εξακολουθούν να ισχύουν.
6. Οι διατάξεις του παρόντος Κανονισμού ισχύουν συμπληρωματικά και για παραχωρητήρια, που έχουν χορηγηθεί σε προγενέστερο χρόνο, τα δε εντεύθεν δημιουργηθέντα δικαιώματα αναγνωρίζονται ως έγκυρα και ισχυρά, από της ισχύος του παρόντος Κανονισμού.
7. Το Δημοτικό Συμβούλιο Παγγαίου, μετά από αιτιολογημένη απόφασή του, δύναται να συμπληρώνει, να τροποποιεί και να αναπροσαρμόζει τον παρόντα Κανονισμό.
8. Η απόφαση αυτή του Δημοτικού Συμβουλίου Παγγαίου έλαβε αριθμό……………

							  Ο εισηγητής

					                       Κεχαγιάς Στέργιος
                                                                       
						Ειδικός Σύμβουλος του Δημάρχου

 
